text:
Amogela Tayo ya Jehofa ka Mehla
“O se lahle tayo ya Jehofa.”—DIEMA 3:11, PK.
1. Ke ka baka la’ng re swanetše go amogela tayo ya Modimo?
KGOŠI SALOMO wa Isiraele ya bogologolo o nea yo mongwe le yo mongwe wa rena lebaka le lebotse la go amogela tayo e tšwago go Modimo. Salomo o re: “Ngwana-ka, o se lahle tayo ya Jehofa, gomme o se fele pelo ka baka la tsholo ya gagwe; gobane Jehofa o sola yo a mo ratago, bjalo ka tatago motho ge a sola morwa wa gagwe yo a mo ratago.” (Diema 3:11, 12, PK) Ee, Tatago wa legodimong o a go laya ka ge a go rata.
2. “Tayo” e hlaloswa bjang, gomme motho a ka newa tayo ka tsela efe?
2 “Tayo” e bolela kotlo, phošollo, taelo le thuto. Moapostola Paulo o ngwadile gore: “Ga go na tayo yeo mo nakong ye e bonagalago e thabiša, eupša e bohloko; lega go le bjalo ka morago ga moo go bao ba tlwaeditšwego ka yona e tšweletša seenywa sa khutšo, e lego toko.” (Baheberu 12:11) Go amogela le go diriša tayo ya Modimo go ka go thuša go kgomarela tsela ya toko gomme ka go rialo gwa go batametša kgaufsi le Modimo yo mokgethwa, Jehofa. (Psalme 99:5) O ka phošollwa ke badumedi-gotee le wena, dilo tšeo o ithutago tšona dibokeng tša Bokriste le ge o ithuta Lentšu la Modimo le dikgatišo tša “molaki yo a botegago.” (Luka 12:42-44) Ruri o tla leboga kudu ge o lemošwa ka selo se itšego seo se nyakago go fetošwa! Eupša go ka nyakega tayo efe ge go dirilwe sebe se segolo?
Lebaka Leo ka Lona ba Bangwe ba Kgaolwago
3. Go kgaolwa go dirwa neng?
3 Bahlanka ba Modimo ba ithuta Beibele le dikgatišo tša Bokriste. Ditekanyetšo tša Jehofa di ahla-ahlwa dibokeng tša bona, dikopanong tše dinyenyane le tše dikgolo. Ka baka leo, Bakriste ba tseba seo Jehofa a se nyakago go bona. Go kgaolwa go dirwa ge feela setho sa phuthego se dira sebe se segolo gomme se sa itshole.
4, 5. Ke mohlala ofe wa Mangwalo mabapi le go kgaolwa wo o bontšhwago mo, gomme ke ka baka la’ng phuthego e ile ya kgothaletšwa go bušetša motho yoo?
4 Ela hloko mohlala wa Mangwalo wa motho yo a kilego a kgaolwa. Phuthego ya Korinthe e ile ya kgotlelela “bootswa bjo bo [bego bo se] gona gaešita le gare ga ditšhaba, gore motho yo mongwe o [be a] tšere mosadi wa tatagwe.” Paulo o ile a kgothaletša Bakorinthe gore ba “gafele motho yo bjalo Sathane gore go senyege nama, e le gore moya o phološwe letšatšing la Morena.” (1 Bakorinthe 5:1-5) Ge a be a kgaolwa gomme ka go rialo a gafelwa Sathane, modiradibe yoo o be a e-ba karolo ya lefase la Diabolo gape. (1 Johane 5:19) Go rakwa ga gagwe go tlošitše tutuetšo e kgopo ya nama ka phuthegong gomme gwa boloka “moya” wa Modimo, goba mokgwa o tutuetšago.—2 Timotheo 4:22; 1 Bakorinthe 5:11-13.
5 Paulo o kgothaleditše Bakriste ba kua Korinthe gore ba bušetše modiradibe yoo ka phuthegong pele ga ge go ka feta nako e telele kudu. Ka baka la’ng? Moapostola o boletše gore e be e le bakeng sa gore ba se ke ba “radiwa ke Sathane.” Go bonala modiradibe a be a itshotše gomme a hlwekišitše bophelo bja gagwe. (2 Bakorinthe 2:8-11) Ge e ba Bakorinthe ba ile ba gana go bušetša motho yo a itsholago, Sathane o be a tla ba radia ka kgopolo ya gore ba be ba tla ba le dipelo tše thata gomme ba se lebalele go etša ge Diabolo a be a nyaka gore ba be bjalo. Go bonagala gabotse gore kapejana ba ile ba ‘lebalela le go homotša’ motho yo a itsholago.—2 Bakorinthe 2:5-7.
6. Ke’ng seo se ka fihlelelwago ka go kgaola?
6 Ke’ng seo se fihlelelwago ka go kgaola? Go boloka leina la Jehofa le lekgethwa le hlwekile gomme go šireletša botumo bjo bobotse bja batho ba gagwe. (1 Petro 1:14-16) Go tloša modiradibe yo a sa itsholego ka phuthegong go godiša ditekanyetšo tša Modimo gomme go dira gore phuthego e dule e hlwekile moyeng. Le gona go ka dira gore motho yo a sa itsholego a hlaphogelwe monaganong.
Go Itshola go Bohlokwa
7. Go palelwa ke go ipobola dibe go bile le mafelelo afe go Dafida?
7 Bontši bja bao ba dirago sebe se segolo ba itshola e le ka kgonthe gomme ga ba kgaolwe ka phuthegong. Ke therešo gore go itshola e le ka kgonthe ga go itlele feela. Ela hloko Kgoši Dafida wa Isiraele, yo a hlamilego Psalme ya bo-32. Kopelo yeo e utolla gore Dafida o ile a fetša nako e itšego a sa ipobole dibe tša gagwe tše dikgolo, tšeo go bonagalago di be di akaretša Batseba. Mafelelo e bile gore kgateletšo yeo a e baketšwego ke dibe tša gagwe e ile ya mo fetša matla, go fo swana le ge phišo e kgolo ya selemo e monya monola wa sehlare. Dafida o ile a tlaišega mmeleng le monaganong, eupša ge a be a ‘ipobola dibe tša gagwe, Jehofa o ile a mo lebalela.’ (Psalme 32:3-5) Ke moka Dafida o ile a opela ka gore: “Wa lehlôxônôlô ké motho eo Morêna a sa mmalelexo molato, a se naxo bofora mo pelong.” (Psalme 32:1, 2) Ruri e be e le mo gobotse go hwetša kgaugelo ya Modimo!
8, 9. Boitsholo bo bonagatšwa bjang, gomme bo bohlokwa gakaaka’ng mabapi le go bušetšwa ga motho yo a kgaotšwego?
8 Ka gona, go molaleng gore modiradibe o swanetše go ipobola e le gore a hwetše kgaugelo. Lega go le bjalo, go hlabja ke dihlong goba go tshwenyega ka gore sebe se tla tsebja ga se go itshola. “Go itshola” go bolela go “fetoša monagano wa motho” mabapi le boitshwaro bjo bobe, ka baka la go swaba. Motho yo a itsholago o na le ‘pelo e robegilego le e setlegilego’ gomme o nyaka go ‘lokiša phošo’ ge e ba go kgonega.—Psalme 51:17; 2 Bakorinthe 7:11.
9 Go itshola go bohlokwa kudu ge go tliwa tabeng ya go bušetšwa ka phuthegong ya Bokriste. Motho yo a kgaotšwego ga a fo amogelwa gape ka phuthegong ka morago ga ge go fetile nako e itšego. Pele ga ge a ka bušetšwa, boemo bja gagwe bja pelo bo swanetše go fetoga e le ruri. O swanetše go lemoga bogolo bja sebe sa gagwe le kgobošo yeo a e tlišitšego leineng la Jehofa le phuthego. Modiradibe o swanetše go itshola, a rapelele tebalelo ka go tšwa pelong gomme a dumelelane le dinyakwa tša Modimo tša go loka. Ge a kgopela go bušetšwa, o swanetše go kgona go nea bohlatse bja gore o itshotše gomme o tšweletša “mediro yeo e swanelago boitsholo.”—Ditiro 26:20.
Ke ka Baka La’ng o Swanetše go Ipobola Dibe?
10, 11. Ke ka baka la’ng re sa swanela go leka go uta sebe?
10 Ba bangwe bao ba dirilego sebe ba ka bolela gore: ‘Ge ke botša motho sebe sa-ka, nka swanelwa ke go araba dipotšišo tše di lešago dihlong gomme nka kgaolwa. Eupša ge ke ikhomolela, nka phema seo gomme ga go na motho ka phuthegong yo a ka tsogago a tsebile seo.’ Go nagana ka tsela e bjalo ke go hlokomologa ditaba tše dingwe. Ke dife?
11 Jehofa ke “Modimo yo mabobo le kxauxêlô, wa xo se fêlê pelo, wa botho byo boxolo le therešô. Wa xo bolokêla ba dikete-kete botho, wa xo lebalêla batho bokxôpô le dikaroxô le dibê.” Lega go le bjalo, o phošolla batho ba gagwe “ka tekanyo.” (Ekisodo 34:6, 7; Jeremia 30:11, PK) Ge e ba o ka dira sebe se segolo, o tla gaugelwa bjang ke Modimo ge o leka go uta sebe seo? Jehofa o a se bona, gomme sebe ga se selo seo a fogo se hlokomologa.—Diema 15:3; Habakuku 1:13.
12, 13. Go leka go uta sebe go ka feleletša ka eng?
12 Ge e ba o dirile sebe se segolo, go ipobola go ka go thuša gore o boele o be le letswalo le lebotse. (1 Timotheo 1:18-20) Eupša go palelwa ke go ipobola go ka feleletša ka letswalo le le hwilego leo le ka go dirišago sebe se sengwe gape. Gopola gore ga se feela gore o dira sebe go motho yo mongwe goba phuthego. O dira sebe kgahlanong le Modimo. Mopsalme o opetše ka gore: “Morêna . . . sedulô sa xaxwe se kwa maxodimong; mahlô a xaxwe a a bôna; dintaka tša xaxwe di šetša bana ba batho. Morêna ó šetša ba ba lokilexo le ba babe.”—Psalme 11:4, 5.
13 Jehofa a ka se ke a šegofatša motho le ge e le ofe yo a utago sebe se segolo gomme a leka go dula ka phuthegong e hlwekilego ya Bokriste. (Jakobo 4:6) Ka gona, ge e ba o ile wa wela sebeng gomme o nyaka go dira se se lokilego, o se ke wa dika-dika go ipobola ka go botega. Go sego bjalo, o tla ba le letswalo le le lego molato, kudu-kudu ge o bala goba o e-kwa keletšo yeo e lego mabapi le ditaba tše bjalo tše dikgolo. Go thwe’ng ge e ba Jehofa a ka go amoga moya wa gagwe, go etša ge a dirile go Kgoši Saulo? (1 Samuele 16:14) Ge moya wa Modimo o tlošitšwe, o ka wela sebeng se segolo le go feta.
Bota Bana Beno Bao ba Botegago
14. Ke ka baka la’ng modiradibe a swanetše go latela keletšo ya Jakobo 5:14, 15?
14 Ka gona, modiradibe yo a itsholago o swanetše go dira’ng? “A a bitše bagolo ba phuthego ba mo rapelele, ba mo tlotša ka makhura leineng la Jehofa. Thapelo ya tumelo e tla fodiša yo a fokolago, gomme Jehofa o tla mo tsoša.” (Jakobo 5:14, 15) Go ya go bagolo ke tsela e nngwe ya gore motho a “[tšweletše] dienywa tše di swanelago boitsholo.” (Mateo 3:8) Banna ba bao ba botegago le ba botho ba tla ‘mo rapelela le go mo tlotša ka makhura leineng la Jehofa.’ Ka go swana le makhura ao a fodišago, keletšo ya bona e tšwago Beibeleng e tla homotša motho le ge e le ofe yo a itsholago e le ruri.—Jeremia 8:22.
15, 16. Bagolo ba Bakriste ba latela bjang mohlala wo o beilwego ke Modimo, wo o begilwego go Hesekiele 34:15, 16?
15 Ruri Modiši wa rena, Jehofa, o beile mohlala o lerato ge a be a lokolla Bajuda bokgobeng bja Babilona ka 537 B.C.E. le ge a be a lokolla Isiraele ya moya go “Babilona o Mogolo” ka 1919 C.E.! (Kutollo 17:3-5; Bagalatia 6:16) Ka baka leo, o ile a phethagatša kholofetšo ya gagwe e rego: “Dinku tša-ka ke tlo di diša Nna ka nnoši, ka di hutamiša. . . . Tše di timetšexo ke tlo di nyaka; tše di tšitlanexo ke tlo di buša; tše di xobetšexo ke tlo di fapa; tše di babiwaxo ke tlo alafa.”—Hesekiele 34:15, 16.
16 Jehofa o ile a fepa dinku tša gagwe tša seswantšhetšo, a dira gore di robale di šireletšegile gomme a tsoma tše di timetšego. Ka mo go swanago, badiši ba Bakriste ba kgonthišetša gore mohlape wa Modimo o hlokomelwa gabotse moyeng e bile o šireletšegile. Bagolo ba tsoma dinku tšeo di fapogago phuthegong. Go etša ge Modimo a ile a ‘fapa tše di gobetšego,’ balebeledi ba “fapa” dinku tše di gobaditšwego ke mantšu a yo mongwe goba ditiro tša tšona ka noši. Le gona go etša ge Modimo a ‘matlafaditše e babjago,’ bagolo ba thuša bao ba babjago moyeng, mohlomongwe ka baka la go dira diphošo.
Kamoo Badiši ba Neago Thušo
17. Ke ka baka la’ng re sa swanela go dika-dika go tsoma thušo ya moya go bagolo?
17 Bagolo ka lethabo ba dira ka go dumelelana le keletšo ye: “Tšwelang pele le bontšha kgaugelo . . . , le dira bjalo ka poifo.” (Juda 23) Bakriste ba bangwe ba dirile sebe se segolo ka go wela boitshwarong bjo bo gobogilego bja tša botona le botshadi. Eupša ge e ba ruri ba itshola, ba ka kgodišega ka kgaugelo le tshwaro e botse ya bagolo bao ba fagahletšego go ba thuša moyeng. Paulo ge a ikakaretša o boletše ka banna ba bjalo gore: “E sego gore re babuši ba tumelo ya lena, eupša re badirišani gore le thabe.” (2 Bakorinthe 1:24) Ka baka leo, o se ke wa dika-dika go tsoma thušo ya bona ya moya.
18. Bagolo ba swara bjang badumedi-gotee le bona bao ba dirilego sebe?
18 Ge e ba o dirile sebe se segolo, ke ka baka la’ng o ka bota bagolo? Ka gobane ke badiši ba bagolo ba mohlape wa Modimo. (1 Petro 5:1-4) Ga go na modiši yo lerato yo a bethago nku e kwago le e llago ge e ikgobaditše. Ka gona, ge bagolo ba swaragana le taba ya badumedi-gotee le bona bao ba dirilego sebe, ga se taba ya bosenyi le kotlo, eupša ke taba ya sebe le go boela sekeng moyeng ge go kgonega. (Jakobo 5:13-20) Bagolo ba swanetše go ahlola ka toka gomme ba “sware mohlape ka bonolo.” (Ditiro 20:29, 30; Jesaya 32:1, 2) Go swana le Bakriste ba bangwe ka moka, bagolo ba swanetše go ‘bontšha toka, botho bjo lerato le go ipoetša ge ba sepela le Modimo.’ (Mika 6:8) Dika tše bjalo di bohlokwa ge go dirwa diphetho tše di akaretšago bophelo le tirelo e kgethwa ya “mohlape wa mafulô [a Jehofa].”—Psalme 100:3.
Ka go swana le badiši ba bogologolo, bagolo ba Bakriste ba “fapa” dinku tša Modimo tše di gobetšego
19. Bagolo ba Bakriste ba leka go phošolla motho ba e-na le boemo bofe bja kgopolo?
19 Badiši ba Bakriste ba kgethwa ka moya o mokgethwa gomme ba leka go hlahlwa ke wona. Ge “motho a gata kgato e fošagetšego pele a lemoga”—go le bjalo ka ge eka o itebetše—banna ba moya bao ba swanelegago ba leka go “bušetša motho yo bjalo tseleng ka moya wa boleta.” (Bagalatia 6:1; Ditiro 20:28) Ka tsela e boleta eupša le ka go kgomarela ditekanyetšo tša Modimo, bagolo ba leka go lokiša tsela yeo a naganago ka yona, go fo swana le ge ngaka e nago le kwelobohloko e bušetša setho se se gobetšego madulong a sona ka kelohloko, bakeng sa go phema go baka bohloko bjo bo sa nyakegego gomme ka go rialo a alafa kgobalo. (Bakolose 3:12) Ka ge go bontšha kgaugelo le ge e le gofe go tla dirwa ka thapelo gomme go thewe Mangwalong, phetho ya bagolo e tla bontšha tsela yeo Modimo a lebelelago dilo ka yona.—Mateo 18:18.
20. Ke neng mo go ka nyakegago go tsebiša phuthego gore motho yo a itšego o kgalemetšwe?
20 Ge e ba sebe se tsebja goba go se pelaelo gore se tla tsebja, go bonagala e tla ba mo go swanetšego gore go dirwe tsebišo phuthegong bakeng sa go šireletša botumo bja yona. Le gona tsebišo e tla dirwa ge e ba phuthego e swanetše go tsebišwa. Nakong ya ge motho yo a kgalemetšwego ka tsela ya boahlodi a dutše a fola moyeng, a ka swantšhwa le motho yo a folago ge a be a gobetše, e lego seo ka nakwana se lekanyetšago dilo tšeo a ka kgonago go di dira. Go ka ba kaone kudu gore go fete nako e itšego motho yo a itsholago a sa nee ditlhaloso dibokeng eupša a theetša feela. Bagolo ba ka rulaganya gore motho yo mongwe a mo swarele thuto ya Beibele bakeng sa go mo matlafatša mo a fokolago gona e le gore a ka ‘phela tumelong’ gape. (Tito 2:2) Tše ka moka di dirwa ka lerato le gona ga se tša rerelwa go otla modiri wa sebe.
21. Go ka swaraganwa bjang le ditaba tše dingwe tša ge go dirilwe sebe?
21 Bagolo ba ka nea thušo ya moya ka ditsela tše di fapa-fapanego. Ka mohlala, anke re re ngwanabo rena yo a bego a e-na le bothata bja go nwa o nwele ka mo go feteletšego gatee goba gabedi ge a le noši ka gae. Goba mohlomongwe motho yo e lego kgale a tlogetše motšoko o kgogile ka sephiring gatee goba gabedi nakong ya ge a be a fokola. Gaešita le ge a ile a rapela gomme a dumela gore Modimo o mo lebaletše, o swanetše go tsoma thušo go mogolo e le gore sebe seo se se ke sa fetoga setlwaedi. Mogolo o tee goba ba babedi ba ka swaragana le boemo bjoo. Lega go le bjalo, mogolo goba bagolo bao ba tla tsebiša molebeledi yo a okamelago, ka ge go ka ba le ditaba tše dingwe tšeo di akaretšwago.
Tšwela Pele o Amogela Tayo ya Modimo
22, 23. Ke ka baka la’ng o swanetše go tšwela pele o amogela tayo ya Modimo?
22 E le gore a amogelwe ke Modimo, Mokriste yo mongwe le yo mongwe o swanetše go ela hloko tayo ya Jehofa. (1 Timotheo 5:20) Ka gona tšeela godimo go phošollwa le ge e le gofe mo o go hwetšago ge o ithuta Mangwalo le dikgatišo tša Bokriste goba ge o e-kwa keletšo yeo e newago dibokeng, dikopanong tše dinyenyane le tše dikgolo tša batho ba Jehofa. Dula o le mafolofolo ka go dira thato ya Jehofa. Ke moka tayo ya Modimo e tla go thuša gore o dule o e-na le lerako la moya—tšhireletšo e matla malebana le sebe e bjalo ka leboto.
23 Go amogela tayo ya Modimo go tla go thuša gore o dule o ratwa ke Modimo. Ke therešo gore ba bangwe ba rakilwe ka phuthegong ya Bokriste, eupša se se ka se go diragalele ge o “diša pelo y’axo” e bile ‘o sepela bjalo ka ba bohlale.’ (Diema 4:23; Baefeso 5:15) Lega go le bjalo, ge e ba e le gore o kgaotšwe gona bjale, ke ka baka la’ng o sa gate megato e tla dirago gore o bušetšwe? Modimo o nyaka gore batho ka moka bao ba ineetšego go yena ba mo rapele ka go botega le ka “pelo e wilexo.” (Doiteronomio 28:47) O ka dira bjalo ka mo go sa felego ge ka mehla o amogela tayo ya Jehofa.—Psalme 100:2.


c: text/html

text:
PAIA ka PDF [PDF] 292 kb
Manyuale go ya ka karolo ya 14 ya Molao wa Tšwetšopele ya Phihlelelo ya Tshedimošo (PAIA), wa 2000 (Molao wa 200)
- Ketapele
- Taolelo ya GCIS
- Dikarolo tša GCIS
- Tlhalošo ka botlalo ya mešomo
- Sebopego sa Bolaodi sa GCIS
- Dintlha tša Boikgokaganyo tša Mohlankedi wa Tshedimošo
- Tlhagi go Khomišene ya Ditokelo tša Botho ya Afrika Borwa (SAHRC) mo go šomišeng PAIA 2000
- Tlhalošo ya dintlha tša ditaba tšeo GCIS e swerego direkoto ka ga tšona
- Direkoto tšeo di hwetšagalago ka bonako go GCIS
- Tshepedišo ya go dira kgopelo
- Ditharollo tšeo di hwetšagalago mabapi le ditiro goba go palelwa ke go šoma ga molao
- Ditefo tše di laeditšwego
- Diforomo tšeo di laeditšwego bakeng sa go fihlelela direkoto tša mokgatlo wa setšhaba
Ketapele
Molao wa Tšwetšopele ya Phihlelelo ya Tshedimošo (PAIA) wa 2000 o bolela gore mokgatlo o mongwe le o mongwe o swanetše go hlopha Mohlankedi wa Tshedimošo le Motlatšamohlankedi wa Tshedimošo goba Batlatšamohlankedi ba Tshedimošo ba tlago ikarabela bakeng sa go šomana le dikgopelo tša go fihlelela tshedimošo le go thuša bakgopedi go dira dikgopelo tša bona.
Manyuale wo o tšweleditšwe bjalo ka tlhahli gore maloko a setšhaba a ka fihlelela bjang tshedimošo yeo e swerwego ke ba Tshepetšo ya Dikgokaganyo le Tshedimošo ya Mmušo (GCIS). E hlaloša gore ke tshedimošo efe yeo e hwetšagalago go tšwa go kgoro gomme e go botša gore phihleleo yeo o ka e hwetša bjang. Manyuale o thuša go kgontšha phihlelelo ya tshedimošo, yeo e hlagišitšwego ka go Molaotheo wa Repabliki ya Afrika Borwa wa 1996.
Ntle le direkoto, tšeo gape di bitšwago difaele, manyuale o na le dintlha tša boikgokaganyo tša Kantoro ya Mohlankedi wa Tshedimošo le tša Motlatšamohlankedi wa Tshedimošo wa GCIS.
Taolelo ya GCIS
Taolelo ya motheo ya GCIS ke go fa boetapele bja leanotshepedišo ka go dikgokaganyo tša mmušo le go tswalanya ditshepedišo tša kgokaganyo tšeo di tlago netefatša gore setšhaba se hwetša tshedimošo ka ga melaotshepedišo, maano le mananeo a mmušo.
Ponelopele: Mošito wa dikgokaganyo tša go kgahliša mmušong.
Morero: Go hlagiša ditirelo tša seprofešenale, go beakanya le go hlohleletša kobamelo le maemo bakeng sa tshepedišo ye e phethagatšago ya kgokaganyo ya mmušo le go fa melaetša ya mmušo ye e swaraganego ka maikemišetšo a go boledišana le batho pele ga nako ka melaotshepetšo, maano, mananeo le dikatlego tša mmušo.
Dikarolo tša GCIS
GCIS e bopilwe ka tsela ya go phethagatša taolelo ya yona bjalo ka ge go boletšwe ka godimo. E na le dikarolo goba bolaodibogolo bo 15:
2.1.1 Ditšweletšwa le Dibaka
2.1.2 Kwalakwatšo le Phatlalatšo
2.1.3 Molaotshepedišo le Dinyakišišo
2.1.4 Ditirelo tša Ditšhelete, tša Taolo ya Kabo ya Ditirelo le tša Tlaleletšo
2.1.5 Merero ya Bašomi
2.1.6 Taolo ya Tshedimošo le Theknolotši
2.1.7 Taolo ya Thoto le Dinolofatši
2.1.8 Kantoro ya Togamaano ya Leanotshepetšo le Taolo ya Mananeo
2.1.9 Tlhahlo le Tlhabollo
2.1.10 Bohlokomedi bja Sehlopha: Lefapha la Ekonomi le Mešomo; Tlhabollo ya Mananeokgoparara; Toka, Thibelo ya Bosenyi le Tšhireletšo; Dikamano tša Boditšhabatšhaba, Kgwebo le Tšhireletšo
2.1.11 Bohlokomedi bja Sehlopha: Tlhabollo ya Batho; Tšhireletšo ya Leago le Tlhabollo ya Setšhaba; Taolo le Tshepedišo
2.1.12 Bokgokaganyi bja Profense le Selegae
2.1.13 Dikamano tša Bobegaditaba
2.1.14 Kwalakwatšo le Ditheko tša Bobegaditaba
2.1.15 Tlhakišo ya ka Gare
Tlhalošo ka botlalo ya mešomo
2.2.1 Lekala: Tshepeletšo le phatlalatšano
Lekala la Tshepetšo le Phatlalatšo le kgokaganya peakanyo le phethagatšo ya Leano la Bosetšhaba la Dikgokaganyo.
Mešomo ya lekala le ke go:
- dira dinyakišišo go lekodišiša ka fao mmušo o swanetšego go fihlelela dinyakwa tša setšhaba tša kgokaganyo ka gona
- hlokomela ka fao babegaditaba ba begago ka mananeo a mmušo ka gona go tšwa ponegong ya dikgokaganyo
- fa tlhahlo ya leanotshepetšo tekolong le tshekatshekong ya bobegaditaba bja kgatišo le bja elektroniki go tsenya letsogo dikgokaganyong tša mmušo tša seprofešenale le ka nako
- tšweletša ditšweletšwa/dibaka tša kgokaganyo le dikagare tša gona
- reka nako ya kwalakwatšo le/goba sekgoba seo se nyakegago bakeng sa katlego ya masolo a kwalakwatšo ya mmušo
- nolofatša tlhahlo ya kgokaganyo le tlhabollo ya mabokgoni ya bakgokaganyi ba mmušo.
Lekala le na le bolaodibogolo bjo bo latelago:
- Ditšweletšwa le Dibaka
- Molaotshepedišo le Dinyakišišo
- Kwalakwatšo le Phatlalatšo
A Ditšweletšwa le Dibaka bo ikarabela go bakeng sa dibaka tše di akaretšago tša kgokaganyo tša go hlolwa le go sepetšwa ke GCIS. Dibaka tše ke karolo ya boitlamo bja rena go boloka maAfrika Borwa le bakgathatema go gongwe ba na le tshedimošo ka melaotshepetšo le mešomo ya mmušo le menyetla yeo e tšwelelago mananeong a bakeng sa badudi, dikgwebo le bašomimmogo ba bangwe.
B Molaotshepedišo le Dinyakišišo e dira dinyakišišo go lekodišiša ka fao mmušo o swanetšego go fihlelela dinyakwa tša setšhaba tša kgokaganyo ka gona le go hlokomela ka fao babegaditaba ba begago ka mananeo a mmušo ka gona go tšwa ponegong ya dikgokaganyo.
C Kwalakwatšo le Phatlalatšo e netefatša gore GCIS e na le maanotshepetšo a a phethagetšego a kwalakwatšo le phatlalatšo bakeng sa ditšweletšwa le dibaka tša yona
2.2.2 Lekala: Dikgokaganyo magareng ga dikgoro le taolo ya bakgatatema
Lekala la Dikgokaganyo Magareng ga Dikgoro le Taolo ya Bakgathatema le thuša ka boetapele le dikeletšo tša leanotshepetšo go ditshepedišo tša dikgokaganyo tša mmušo wa Bosetšhaba le wa selegae. Maikemišetšo a lona ke go matlafatša tshepetšo ya dikgokaganyo tša mmušo le go phethagatša tlhabollo ya dikgokaganyo ka go šomiša dikgokaganyo tšeo di sa šitišego bonolo, ka go šomiša dikamano le bašomimmogo ba maleba;; le go netefatša gore setšhaba se hwetša tshedimošo ka ga melaotshepedišo ya mmušo go kaonafatša maphelo a bona.
Mešomo ya lekala le ke go:
- fa boetapele bja leanotshepetšo dikgokaganyong tša mmušo
- matlafatša le go laola tshepetšo ya dikgokaganyo tša mehutahuta bakeng sa mošomo wo o phethagetšego le tsepamo ya maleba
- aga ditirišano le bakgathatema ba leanotshepetšo ka maikemišetšo a go tšwetšapele ponelopele ya GCIS.
Lekala le na le bolaodibogolo bjo bo latelago:
- Bokgokaganyi bja Profense le Selegae
- Dikamano tša Bobegaditaba
- Bohlokomedi bja Sehlopha: Lefapha la Ekonomi le Mešomo; Tlhabollo ya Mananeokgoparara; Toka, Thibelo ya Bosenyi le Tšhireletšo; Dikamano tša Boditšhabatšhaba, Kgwebo le Tšhireletšo ya Sehlopha
- Bohlokomedi bja Sehlopha: Tlhabollo ya Batho; Tšhireletšo ya Leago le Tlhabollo ya Setšhaba; Makala a Taolo le Tshepedišo ya Sehlopha.
A Bokgokaganyi bja Profense le Selegae (P&LL) bo thuša ka boetapele mo go šomeng mmogo dikgokaganyong tša mmušo wa bosetšhaba ka go šomiša mananeo a dikgokaganyo tša mmušo wa profense. Bolaodibogolo bjo bo laola dikantoro tše senyane tša diprofense le bolaodi kantorong ya bosetšhaba.
B Dikamano tša Bobegaditaba le etapele le go sepetša tirišano magareng ga mmušo le bobegaditaba. Ntlha ye bohlokwa taolelong ya lona ke go tšwetša pele le go nolofatša kwešišo ya bobegaditaba lenaneotherong la mmušo go hlohleletša tikologo yeo e hlohleletšago go kgatha tema ka mafolofolo ga baagi; bao ba nago le tshedimošo, tsebo, ba nago le thutego go tša sepolotiki le go itshepa ditabeng tša tiišetšo ya ditokelo tša bona go kabo ya ditirelo ya go lekalekana.
C Bohlokomedi bja Sehlopha: Lefapha la Ekonomi le Mešomo; Tlhabollo ya Mananeokgoparara; Toka, Thibelo ya Bosenyi le Tšhireletšo; Dikamano tša Boditšhabatšhaba, Kgwebo le Tšhireletšo e thuša Sehlopha ka leano la karolo la dikeletšo tša dikgokaganyo le thekgo go dikgoro. E kgontšha tlhabollo ya maano a kgokaganyo a tšwago Kabineteng. Sehlopha se se thuša gape go fa sebaka sa leano lamohlakanelwa le phethagatšo ya mohlakanelwa go phethagatša mananeo a mmušo ka bakgokaganyi.
D Bohlokomedi bja Sehlopha: Tlhabollo ya Batho; Tšhireletšo ya Leago le Tlhabollo ya Setšhaba; Pušo le Taolo e thuša Sehlopha ka leano la karolo la dikeletšo tša dikgokaganyo le thekgo go dikgoro. E kgontšha tlhabollo ya maano a kgokaganyo a tšwago Kabineteng. Sehlopha se se thuša gape go fa sebaka sa leano la mohlakanelwa le phethagatšo ya mohlakanelwa go phethagatša mananeo a mmušo ka bakgokaganyi.
2.2.3 Lekala: Ditirelo tša kgwebo
Lekala la Ditirelo tša Kgwebo le laola ditirelo tša thekgo tšeo di abjago go bolaodi.
Lekala le na le bolaodibogolo bjo bo latelago:
- Ditirelo tša Ditšhelete, tša Taolo ya Kabo ya Ditirelo le tša Tlaleletšo
- Merero ya Bašomi
- Taolo ya Tshedimošo le Theknolotši
- Taolo ya Thoto le Dinolofatši
- Kantoro ya Togamaano ya Leanotshepetšo le Taolo ya Mananeo
- Tlhahlo le Tlhabollo
A Ditirelo tša Ditšhelete, tša Taolo ya Kabo ya Ditirelo le tša Tlaleletšo le fana ka boetapele bja leanotshepetšo taolong ya ditšhelete le taolong ya kabo ya ditirelo.
B Merero ya Bašomi e fana ka boetapele bja leanotshepetšo phethagatšong ya leanotshepetšo la kgoro la taolo ya tša Merero ya Bašomi.
C Taolo ya Tshedimošo le Theknolotši e fana ka tlhahlo ya leanotshepetšo yeo e amanago le taolo ya tshedimošo le theknolotši go GCIS.
D Taolo ya Thoto le Dinolofatši e na le maikarabelo bakeng sa bodiredi bja ka ntle bja dikgoba tša dikantoro bakeng sa GCIS.
E Kantoro ya Togamaano ya Leanotshepetšo le Taolo ya Mananeo le fana ka ditirelo tša taolo ya leanophethagatšo go mokgatlo go ya ka Molao wa Taolo ya Matlotlo a Setšhaba (PFMA) le melao ye mengwe ya maleba. Le na le gape maikarabelo a kabo ya tirelo ya seprofešenale tshepedišong ya diprotšeke go matlafatša phethagatšo kabong ya taolelo ya GCIS.
F Tlhahlo le Tlhabollo e laeditše dinyakwa tša tlhahlo le tlhabollo tša bakgokaganyi ba mmušo go ya ka leanotshepetšo la bosetšhaba la dikgokaganyo, melawanatshepetšo ya mmušo le maikemišetšo a dikgokaganyo tša mmušo ka kakakretšo. Bolaodibogolo bjo bo hlabolla gape bokgoni bja ka gare gammogo le bophelo bjo kaone bja bašomi, bong, go sepediša bong, mananeo a taolo ya bogolofadi le a bafsa.
Lekala: Setheo sa Ditirelo tša Dkgokaganyo
Lekala la Setheo sa Ditirelo tša Dikgokaganyo “le fana ka setheo sa kwalakwatšo le papatšo sa phethagatšo seo se nolofatšago phihlelelo le bodiredi bja ka ntle bja ditirelo tša kgokaganyo tše di kgethegilego legatong la mmušo.
A Kwalakwatšo le Ditheko tša Bobegaditaba bo fana ka ditheko tša bobegaditaba tše di kopantšwego le tšwetšopele ya kwalakwatšo bakeng sa kgoro ya bosetšhaba ka moka, go netefatša tshwaragano, maikarabelo le dikgokaganyo tša go boloka tšhelete bakeng sa mananeo a mmušo.
Bolaodibogolo: Tlhakišo ya ka gare
A Tlhakišo ya ka ke tirelo ya go ikemela ya go tiišetša maikemišetšo le mahlahla a therišano yeo e hlametšwego go oketša boleng le go kaonafatša mešomo ya GCIS. E hlametšwe go kaonafatša taolo ya ditshenyegalelo, taolo le tshepedišo ya pušo.
Dintlha tša boikgokaganyo tša mohlankedi wa tshedimošo
Mohlankedimogolophethiši (CEO) ke Mohlankedi wa Tshedimošo go ya ka PAIA ya 2000. GCIS e na le Motlatšamohlankedi wa Tshedimošo yo motee:
Mohlankedi wa Tshedimošo: Mohumahadi Phumla Williams
Aterese ya poso: Private Bag X745
Pretotia
0001
Aterese ya mmila: 1035 Francis Baard Street
Tshedimosetso House
Hatfield
Pretoria
0028
Imeili: phumla@gcis.gov.za
Mogala: 012 473 0236
Fekese: 012 325 3020
Sele: 083 501 0139
Motlatšamohlankedi wa Tshedimošo: Morena Keitumetse Semakane
Mogala: 012 473 0128
Fekese: 012 326 7447
Sele: 079 696 1826
Imeili keitu@gcis.gov.za
Tlhagi go Khomišene ya Ditokelo tša Botho ya Afrika Borwa (SAHRC) mo go šomišeng PAIA 2000 [Karolo ya 14 (1) (C)]
SAHRC (yeo moragonyana ka mo tokumenteng e bitšwago “Khomišene”) go ya ka Karolo ya 10 ya PAIA ya 2000, e tla beakanya tlhahli ya go šomiša Molao wo. Tlhahli ye e tla hwetšagalwa go Khomišeneng. Dipotšišo dife goba dife tšeo di amanago le tlhahli di swanetše go lebišwa go Khomišene go:
SAHRC
Private Bag X2700
Houghton
2041
Mogala: 011 877 3600
Fekese: 011 403 0625
Imeili: PAIA@sahrc.org.za
Websaete: www.sahrc.org.za
Tlhalošo ya dintlha tša ditaba tšeo GCIS e swerego direkoto ka ga tšona - Karolo 14 (1) (D)
5.1 Bakeng sa nolofatšo ya kgopelo go ya ka Molao, tlhalošo ya dintlha tša ditaba goya ka Molao, dintlha tša ditaba tšeo GCIS e swerego rekoto gammogo le magoro a direkoto tšeo di swerwego e ka mokgwa wo o latelago:
A Ditšweletšwa le Dibaka
- dipego
- dikgatišobaka
- tshedišo e hwetšagala go websaete ya GCIS, websaete ya Tshedimošo ya Mmušo, websaete ya Vuk’uzenzele le websaete ya Ditirelo tša Mmušo
- ditokumente tša molaotshepedišo le tša tlhahli
- South Africa Yearbook le Pocket Guide to South Africa.
B Kwalakwatšo le Phatlalatšo
- dipego
- poroutšhara ya kwalakwatšo.
C Molaotshepedišo le Dinyakišišo
- dipego le ditatamente
- dintlha tša taetšo le ditšhišinyo tša dinyakišišo
- kgoboketšo ya data, dipego le ditlhagišo
- Molao wa Setheo sa Tlhabollo ya Bobegaditaba le Pharologanyo (MDDA) wa 2002 (Molao wa 14 wa 2002).
- tšhupamegala ya tshedimošo (Tšhupamegala ya Tshedimošo ya Mmušo wa Afrika Borwa, Tšhupamegala ya Tshedimošo ya Boikgokaganyo, Tšhupamegala ya Tshedimošo ya Bobegaditaba le Diprofaele)
- dipego ka kakaretšo tša ditaba tša boditšhabatšhaba le tša selegae
- ditemana tše di feleletšego tša dipego tša ditaba tša boditšhabatšhaba gammogo le tša selegae
- dikagare tša dikgokaganyo le melaetša ye bohlokwa.
D Ditirelo tša Ditšhelete, tša Taolo ya Kabo ya Ditirelo le tša Tlaleletšo
- dathapeisi ya baabi ba ditirelo
- direkoto le ditatamente tša ditšhelete
- maanotshepetšo le ditshepedišo
- dipego.
E Merero ya Bašomi
- maanotshepetšo, ditshepedišo le dimanyuale
- mangwalo a ditaba tša ka gare
- leanotshepetšo la tlhabollo ya tša Merero ya Bašomi.
- lenaneo la boikgokaganyo la bahlankedi ba tshedimošo ka mmušong.
F Taolo ya Tshedimošo le Theknolotši
- ditokumente tša molaotshepedišo le tša tlhahlo
- dimanyuale
- dipego.
G Taolo ya Thoto le Dinolofatši
- dipego.
H Kantoro ya Togamaano ya Leanotshepetšo le Taolo ya Mananeo
- ditokumente tša protšeke
- dipego
- Manyuale wa Taolo ya Protšeke
- Lenaneo la Dikgokaganyo tša Mmušo
- ditokumente tša leanotshepetšo.
I Tlhahlo le Tlhabollo
- dipego
- leanotshepetšo la tlhabollo ya tša Merero ya Bašomi.
J Bohlokomedi bja Sehlopha
- maanotshepetšo a dikgokaganyo
- melaetša ye bohlokwa
K Bokgokaganyi bja Profense le Selegae
- dipego
- Maanotshepetšo a Mafelo a Tirelo a Thusong
- maanotshepetšo le didirišwa tša tlhabollo ya dikgokaganyo
- didirišwa tša tšwetšopele le kwalakwatšo
- Pukukgakollo ya Bakgokaganyi ba Mmušo
- didathapeisi tša bakgokaganyi
- maanotshepetšo a kgokaganyo
L Dikamano tša Bobegaditaba
- mangwalo a ditaba
- maanotshepetšo a kgokaganyo
- maanotshepetšo a bobegaditaba
- didathapeisi ya bobegaditaba.
M Kwalakwatšo le Ditheko tša Bobegaditaba
- diphatlalatšo (dikgatišo)
- kgašo ya dikwalakwatšo le ya mananeo
- mešongwana ya kwalakwatšo le ya phatlalatšo
- dipego tša go reka bobegaditaba
- dipego
- diswantšho tša go gatišwa pampiring le tša bitio.
N Tlhakišo ya ka Gare
- dipego.
Direkoto tšeo di hwetšagalago ka bonako - Karolo ya 14 (1) (E)
Tshedimošo yeo e hwetšagalago websaeteng ya GCIS, www.gcis.gov.za, e utollwa ka boithaopo. Ditšweletšwa tše dingwe tša tshedimošo gammogo le didirišwa tša go utollwa ka boithaopo di akaretša:
- dipego
- dipukwana
- mangwalo a ditaba
- didirišwa tša kwalakwatšo
- diphoustara
- diphamfolete
- matlakala
- ditemana tša ditaba go www.info.gov.za
- ditemana tša ditaba go www.thusong.gov.za
- ditemana tša ditaba go www.sanews.gov.za
Tshepidišo ya go dira kgopelo
a. Go fiwa goba go ganetšwa kgopelo
Mokgopedi o swanetše go fiwa phihlelelo ya rekoto ya mokgatlo wa mmušo ge:
- mokgopedi a kgotsofatša dinyakwa ka moka tša tshepedišo ka Molaong tšeo di amanago le kgopelo ya phihlelelo ya rekoto yeo
- phihlelelo ya rekoto yeo ga e ganwe ka baka la kganetšo yeo e boletšwego ka Molaong.
b. O ka fihlelela bjang rekoto
- Mokgopedi o swanetše go šomiša fomo (Fomo ya A) yeo e gatišitšwego Kuranteng ya Mmušo, (Tsebišo ya Mmušo R187 ya 15 Dibokwane 2002.
- Mokgopedi o swanetše go laetša gape ge e le gore o nyaka khophi ya rekoto goba o nyaka go etela dikantoro tša GCIS go tla go bona rekoto. Ka ntle ga fao, ge e le gore rekoto ga se sengwalwa sa pampiri, ge go kgonagala e ka bonwa ka sebopego seo e kgopetšwego ka sona.
- Ge mokgopedi a kgopela phihlelelo ka sebopego se itšego (mohlala. khophi ya pampiri, khophi ya elektroniki, bjalobjalo) gona o swanetšego go fiwa phihlelelo ka sebopego seo. Ka ntle le ge e le gore go dira seo go tla thulana ka mo go sa nyakegego le tshepedišo ya mokgatlo wa setšhaba seo se amegago, goba go senya rekoto, goba go tlola molao wa tokelo ya ngwalollo yeo e sego ya Mmušo. Ge ka mabaka ao a kwagalago phihlelelo e sa fiwe ka sebopego seo se kgopelwago eupša ka sebopego se sengwe, gona tefo e swanetše go hlakantšhwa go ya ka tsela yeo mokgopedi la mathomo a e kgopetšego.
- Ge e le gore, godimo ga kgopelo ya gagwe ya rekoto ka go ngwalelwa, mokgopedi o rata go tsebišwa ka ga sephetho ka tsela efe goba efe ye nngwe, mohlala, ka mogala, se se swanetše go laetšwa.
- Ge mokgopedi a kgopela tshedimošo legatong la motho yo mongwe, maemo ao kgopelo e dirwago ka wona a swanetše go laetšwa.
- Ge mokgopedi a sa kgone go bala goba go ngwala, goba a na le bogolofadi, kgopelo e ka dirwa ka molomo. Mohlankedi wa Tshedimošo o swanetše go tlatša foromolegatong la mokgopedi yo bjalo gomme a mo fe khophi ya foromo ye e tladitšwego.
c. Ditefo tšeo di lefelwago bakeng sa kgopelo le tsebišo ya sephetho sa phihlelelo
- Mokgopedi yo a nyakago phihlelelo go rekoto yeo e nago le tshedimošo ya ka boyena, mokgopedi woo ga go Hlokagale gore a lefe tefo ya kgopelo. Bakgopedi ba bangwe ba swanetše go lefa tefo ya kgopelo ya R35.
- Mohlankedi wa Tshedimošo o swanetše go tsebiša mokgopedi (ntle le mokgopedi yo a tlilego ka boyena) ka tsebišo, yeo e kgopelang mokgopedi go lefa tefo ya kgopelo yeo e leditšwego (ge e le gore e gona) le dipositi (ge e le gore e gona) pele go šongwa ka kgopelo.
- • Mokgopedi a ka dira boipiletšo bja ka gare, mo go swanetšego, goba a dira kgopelo go kgorotsheko kgahlanong le tefišo goba tefo ya tefelo.
- Ka morago ga ge Mohlankedi wa Tshedimošo a tšere sephetho ka ga kgopelo, mokgopedi o swanetše go tsebišwa ka ga sephetho se bjalo ka tsela yeo mokgopedi a kgopetšego go tsebišwa ka yona.
- Ge kgopelo e dumeletšwe tefo ye nngwe gape ya tefelo ya phihlelelo e swanetše go lefelwa go e hlagiša leswa le go e nyakwa le go e lokiša go nako efe goba efe yeo e nyakwago ka bontši bja diiri tšeo di beetšwego go nyaka le go lokiša rekoto ka mabaka a ge motho a nyaka kutollo.
- Phihlelelo go rekoto e tla thibelwa go fihlela ge mokgopedi a lefile ditefelo ka moka tšeo di nyakegago.
Ditharollo tšeo di hwetšagalago molaong goba tšeo di lego mabapi le go palelwa ke go tšea magato
Magato a latelago a gona gore batho ba bege goba ba rarolle ditatofatšo tša ditiro tša bohlankedi tša go aroga, go sebe botse, ditlolomolao goba tša go hlokomologwa ke GCIS:
a. Magato a mabapi le go bega goba a go rarolla
- Ditharollo tše mabapi le ditiro goba go palelwa ke go tšea magato go ya ka PAIA, 2000: Maatla a taolo go boipiletšo bja ka gare go mabaka a Molao wo ke Tona. Ka morago ga go latela magato ka moka a tharollo a boipiletšo bja ka gare, kgopelo e ka tsenywa le kgorotsheko (dikarolo tša 78 - 82).
- Mošomi wa mmušo a ka tsenya pelaelo goba ngongorego gore e nyakišišwe ke Khomišene ya Tirelo ya Mmušo mabapi le tiro ya semmušo goba tlhokomologo ya yona (Karolo ya 35 ya Molao wa Tirelo ya Mmušo wa 1994 [Molao wa 103 wa 1994]).
- Motho a ka šomiša ditharollo tša mošomong mabapi le ditiro tša semmušo goba ditlhokomologo tša yona tšeo di amanago le mešomo, mohlala dingangišano ka ga ditokelo (Molao wa Tirelo ya Mmušo wa 1994, le Molao wa Dikamano tša Mešomo wa 1995 [Molao wa 66 wa1995]).
- Motho a ka tsenya ngongorego le mohlahlobi wa mešomo mabapi le tlolo efe goba efe yeo e umakilwego ya Molao wa Maemo a Motheo a Mešomo, wa1997 (Molao wa 75 wa 1997 - Karolo 78(1)(a), goba Molao wa Tekatekano ya Mešomo, 1998 (Molao wa 55 wa 1998) - Karolo 34(e).
- Motho a ka tsenya ngongorego le mohlokomedi wa mešomo mabapi le tiro ya semmušo goba tlolomolao yeo e gononwago e sego molaong goba yeo e sego ya maleba (Molaotheo le Molao wa Mošireletši wa Setšhaba, 1994 [Molao wa 23 wa 1994]).
- Motho a ka tsenya ngongorego le SAHRC mabapi le tiro ya semmušo goba tlhokomologo ya yona yeo go gononelwago gore e bopa kgatako ya goba tšhošetšo go tokelo efe goba efe ya motheo (Molao wa Khomišene ya Ditokelo tša Botho wa1994 [Molao wa 54 wa 1994]).
- Gore o šireletšwe go tefeletšo ka lebaka la kutollo ya mabapi le maitshwaro ao a sego molaong goba ao a sa amogelegego a mongmošomo goba mošomi le wena, motho yoo a ka latela ditshepedišo tša kutollo tšeo di lego ka gare ga Molao wa Dikutollo tšeo di Šireleditšwego wa 2000 (Molao wa 26 wa 2000).
- Motho a ka šomiša ditharollo tše dingwe tša semolao tše bjalo ka go hloma dikgato tša tshekatsheko ye mpsha ya semolao ya kgato ya tiragatšo go ya ka Molao wa Tšwetšopele ya Taolo ya Toka wa 2000 (Molao wa 3 wa 2000).
Ditharollo tše dingwe tša go thekga
- Motho a ka kgopela mabaka a kgato ya tiragatšo go ya ka Molao wa Tšwetšopele ya Taolo ya Toka wa 2000 (Karolo ya 5).
- Motho a ka kgopela phihlelelo go direkoto tša kgoro ya mmušo goba -mokgatlo o mongwe wa setšhaba go ya ka PAIA 2000 (Karolo ya 11).
c. Maikarabelo a go bega
- Mošomi wa mmušo, ka nako ya mošomo wa gagwe wa semmušo, o wa gapeletšega go ya ka Mokgwa wa Maitshwaro wa Bašomi ba Mmušo go bega go bolaodi bja maleba, boradia, bomenetša, sepitša, taolompe le tiro efe goba efe ye nngwe yeo e dirago molato goba yeo e lego kotsi go dikgahlego tša setšhaba. Mošomi, yo a palelwago ke go kgotsofatša dinyakwa tše o na le molato wa maitshwaro mabe. (Molawana wa B.3 le wa C.4.10 wa Kgaolo ya 2 ya Melawana ya Tirelo ya Mmušo wa 2001
- Maikarabelo a mongmošomo le mošomi o mongwe le o mongwe go utolla bosenyi le maitshwaro afe goba afe a mangwe ao a sego a loka mo lefelong la mošomo a šoma gape bjalo ka thekgo go Molao wa Dikutollo tšeo di Šireleditšwego wa 2000 (Ketapele).
5. Diforomo tšeo di laeditšwego bakeng sa go fihlelela direkoto tša mokgatlo wa setšhaba
Koketšo ya B ya tsebišo ya 187 ka kuranteng ya mmušo ka 15 Dibokwane 2002
Foromo ya A
Kgopelo ya phihlelo ya rekoto ya mokgatlo wa setšhaba
Karolo ya 18(1) ya PAIA ya 2000
[Molawana wa 2]
A. Dintlha tša mokgatlo wa setšhaba
Mohlankedi wa Tshedimošo/Motlatšamohlankedi wa Tshedimošo:
B. Dintlha tša motho yo a kgopelago phihlelelo ya rekoto
Maina ka botlalo le sefane:
Nomoro ya boitsebišo:
Aterese ya poso:
Nomoro ya fekese:
Nomoro ya mogala:
Aterese ya imeili
Maemo ao kgopelo e dirwago ka wona, ge e dirwa legatong la motho yo mongwe:
C. Dintlha tša motho yoo kgopelo e dirwago legatong la gagwe
Maina ka botlalo le sefane:
Nomoro ya boitsebišo:
D. Dintlha tša rekoto
1. Tlhalošo ya rekoto goba karolo ya maleba ya rekoto:
2. Nomoro ya tšhupetšo, ge e le gore e gona:
3. Dintlha dife goba dife tša rekoto:
E. Ditefo
Lebaka la go se lefe tefo ya ditšhelete:
top
F. Foromo ya phihlelelo ya rekoto
Ge e le gore o thibelwa ke bogole go bala, go lebelela goba go theeletša rekoto ka sebopego sa phihlelelo yeo e filwego ka go 1 go fihla go 4 ka fase, laetša bogole bja gago gomme o laetše sebopego seo rekoto e nyakwago ka sona.
G. Tsebišo ya sephetho mabapi le kgopelo ya phihlelelo
Naa o rata go tsebišwa ka mokgwa ofe ka sephetho mabapi le kgopelo ya gago ya phihlelelo ya rekoto?
E saennwe ka (letšatšikgwedi)
MOSAENO WA MOKGOPEDI/MOTHO YO KGOPELO E DIRWAGO LEGATONG LA GAGWE
Manyuale wo o saennwe le go dumelelwa ke Motlatšamohlankedi wa Tshedimošo wa GCIS, Morena Keitumetse Semakane.
___________________________________
Motlatšamohlankedi wa Tshedimošo: GCIS
Morena Keitumetse S. Semakane
LETŠATŠIKGWEDI:

robotstxt: allowed

filter: keep


text:
Kgaolo 89: Jesu o Hlwekiša Tempele
JESU mo o bonagala a galefile kudu, na ga go bjalo? Na o a tseba gore ke ka baka la’ng a galefile ka tsela ye? Ke ka gobane banna ba bao ba lego ka tempeleng ya Modimo mo Jerusalema ba be ba tletše megabaru. Ba be ba leka go hwetša tšhelete e ntši bathong bao ba bego ba etla mo go tlo rapela Modimo.
Na o a di bona dikgomo tše ka moka le dinku le maeba? Banna ba ba be ba rekiša diruiwa tše gona mo tempeleng. Na o a tseba gore ke ka baka la’ng ba be ba dira seo? Ke ka gobane Baisiraele ba be ba nyaka diruiwa tše le dinonyana gore ba direle Modimo dihlabelo.
Molao wa Modimo o be o re ge Moisiraele a dirile sebe, a direle Modimo sehlabelo. Le gona go be go na le dinako tše dingwe tšeo ka tšona Baisiraele ba bego ba swanetše go dira dihlabelo. Eupša Moisiraele o be a tla hwetša kae dinonyana le diruiwa tša go direla Modimo sehlabelo?
Baisiraele ba bangwe ba be ba na le dinonyana le diruiwa. Ka gona ba be ba ka dira dihlabelo ka tšona. Eupša ba bantši ba be ba se natšo. E bile ba bangwe ba be ba dula kgole kudu le Jerusalema gomme ba sa kgone go tla le diruiwa tša bona tempeleng. Ka gona batho ba be ba etla mo ba reka diruiwa goba dinonyana tšeo ba di nyakago. Eupša banna ba ba be ba rekišetša batho dilo tše ka tšhelete e ntši kudu. Ba be ba ba hlalefetša. Le gona, ba be ba se ba swanela go rekišetša dilo mo tempeleng ya Modimo.
Se ke sona seo se ilego sa galefiša Jesu. Ka go re’alo a menola ditafola tša banna bao ke moka a tšholla ditšhelete tša bona. Le gona a dira sefepi sa dithapo gomme a rakela diruiwa ka moka ka ntle ga tempele. A re go banna bao ba bego ba rekiša maeba: ‘Tlošang dilo tše mo! Tlogelang go dira ntlo ya Tate lefelo la go dira tšhelete e ntši.’
Ba bangwe ba balatedi ba gagwe ba be ba na le yena mo tempeleng Jerusalema. Ba ile ba makatšwa ke seo ba ilego ba bona Jesu a se dira. Ke moka ba gopola gore ka Beibeleng go na le moo go bolelwago ka Morwa wa Modimo gore: ‘Go rata ntlo ya Modimo go tla mo dira gore a be le phišego.’
Nako ka moka ya ge Jesu a le mo Jerusalema Pasekeng, o ile a dira mehlolo e mentši. Ka morago ga moo, o ile a tloga Judea gomme a thoma leeto la gagwe la go boela Galilea. Eupša ge a le tseleng ya go ya moo, a phatša seleteng sa Samaria. Anke re bone seo se ilego sa direga moo.
Johane 2:13-25; 4:3, 4.
Dipotšišo
- Ke ka baka la’ng go be go rekišwa diruiwa ka mo tempeleng?
- Ke’ng seo se ilego sa galefiša Jesu?
- Bjalo ka ge o bona mo seswantšhong, Jesu o dira’ng, gomme ke taelo efe yeo a ilego a e nea banna bao ba bego ba rekiša maeba?
- Ge balatedi ba Jesu ba bona seo a bego a se dira, ba ile ba gopola eng?
- Jesu o ile a phatša seleteng sefe ge a be a boela Galilea?
Potšišo ya tlaleletšo
- Bala Johane 2:13-25.
Ge re nagana ka taba ya gore Jesu o ile a galefela banna bao ba bego ba dira kgwebo ka tempeleng, pono e nepagetšego ka go dira kgwebo Holong ya Mmušo ke efe? (Joh. 2:15, 16; 1 Bakor. 10:24, 31-33)


text:
TABA YA LETLAKALA LA KA NTLE | KAMOO O KA THABELAGO MOŠOMO WA GAGO
Go Šoma ka Thata
—Na go Šiilwe ke Nako?
Alex o a hemelana ge a nametša lepokisi le lengwe loring ya khampani yeo a e šomelago ya go rwalela batho dithoto. O ipotšiša gore: ‘Ke re’ng ke kgotleletše mošomong wo wo o sa nkišego felo? Ke tlo atlega neng? Ke be ke tla phela gakaone kudu ge nkabe ke sa tlamege go šoma!’
Go swana le Alex yo go bolelwago ka yena mo, batho ba bantši lehono ga ba thabele go šoma ka thata. Molokiši wa dikoloi yo a bitšwago Aaron o re: “Batho ba bantši ba nagana gore go šoma seo go thwego ke mošomo wa tlasana go ba theoša seriti. Ba ipotša gore: ‘Ke fo ba ke šoma mošomo wo go fihlela nka hwetša o mongwe o mokaone.’”
Ke ka ba ka la’ng ba bantši ba nagana gore ga ba swanelwe ke go šoma ka thata? Mohlomongwe ba tutueditšwe ke mekero ya ditaba, yeo gantši e bontšhago bophelo bjo go thwego ke bja maleba e le bja manobonobo le bja boiketlo. Matthew yo a šomago go lokiša dilo, o re: “Batho ba nagana gore ge o swanelwa ke go šoma ka thata kutšwanyana gore o iphediše, ke gona moo o sa atlegego.” Mohlwekiši yo a bitšwago Shane o hlokometše tshekamelo e swanago. O re: “Batho ba bantši ga ba sa na moya wa go šomela mogolo wa letšatši ka gore ba šome letšatši ka moka.”
Ka lehlakoreng le lengwe, batho ba bantši bao ba atlegilego ge e le gabotse ba rata go šoma ka thata. Mošomi wa tša meago wa nywaga e 25 yo a bitšwago Daniel o re: “Ke nagana gore go šoma ka thata go putsa ka go fetišiša, kudukudu ge e ba go dirwa ka dipakane tše di nago le morero.” Andre wa nywaga e 23, o dumelelana le seo. O re: “Ke nagana gore mošomo o sepedišana le lethabo le boiketlo. Go šoma ganyenyane le go se dire mo gontši ga se selo seo se ka tlišago lethabo leo le swarelelago—go fo tliša molapo o sa felego!”
Batho ba swanago le Daniel le Andre ba hlagoletše bjang pono e botse mabapi le go šoma ka thata? Ka boripana, ba dirišitše melao ya motheo ya Beibele maphelong a bona. Go e na le gore Beibele e thibele go šoma ka thata, e kgothaletša batho go ba mafolofolo le go kgotlelela. Eupša Beibele ga e fo re botša ka mošomo feela. E bile e re bontšha kamoo re ka thabelago mošomo wa rena.
Ke melao efe ya motheo ya Beibele yeo e ka go thušago go kgotsofalela mošomo wa gago? Re go laletša gore o hlahlobe e sego kae ya yona, ka ge e ahlaahlwa sehlogong se se latelago.


text:
Ke ka Baka La’ng Dihlatse tša Jehofa di sa Keteke Matšatši a Matswalo?
Dihlatse tša Jehofa ga di keteke matšatši a matswalo ka ge re dumela gore menyanya e bjalo ga e thabiše Modimo. Le ge Beibele e sa bolele ka go lebanya gore re se keteke matšatši a matswalo, e re thuša go kwešiša dintlha tša bohlokwa ka matšatši a le go kwešiša pono ya Modimo ka ona. Ela hloko dintlha tše nne le melao ya motheo ya Beibele yeo e tswalanago le tšona.
Go keteka matšatši a matswalo go thomile boheiteneng. Go ya ka puku ya Funk & Wagnalls Standard Dictionary of Folklore, Mythology, and Legend, menyanya ye e be e etšwa tumelong ya gore ka letšatši la motho la matswalo, “meoya e mebe le ditutuetšo tše mpe di ka kgona go hlasela yo a ketekago” le gore “go ba gona ga bagwera le go mo lakaletša mahlatse go šireletša yo a ketekago.” Puku ya The Lore of Birthdays e boletše gore mehleng ya bogologolo go bolokwa ga dipego tša matšatši a matswalo go be go le “bohlokwa bakeng sa go bopa dinaledi tša matswalo” e lego selo seo se bego se theilwe “tsebong ya balepi ba dinaledi.” Puku ye e oketša ka gore: “Dikgantlele tša letšatši la matswalo ka go ya ka tumelo ya bona, di be di bewa ka mohlolo o kgethegilego wa go nea mahlatse.”
Beibele e ganetšana la go dirišwa ga malea, bonoge, meoya, goba “selo le ge e le sefe se se swanago le se.” (Doiteronomio 18:14; Bagalatia 5:19-21) Ge e le gabotse, lebaka le tee leo Modimo a ilego a fediša motse wa kgale wa Babele ke gore badudi ba wona ba be ba diriša bolepi bja dinaledi e lego mokgwa o mongwe wa bonoge. (Jesaya 47:11-15) Dihlatse tša Jehofa ga di a tshwenyega ka go tseba setlogo sa motlwae o mongwe le o mongwe; eupša ge Mangwalo a nea tlhahlo e kwagalago, ga re iphoufaletše yona.
Bakriste ba lekgolong la pele la ngwaga ga se ba ka ba keteka menyanya ya matswalo. The World Book Encyclopedia e bolela gore: “ba be ba lebelela go ketekwa ga matswalo a motho le ge e le ofe e le moetlo wa baheitene.” Beibele e bontšha gore baapostola le ba bangwe bao ba bego ba rutwa ke Jesu ba ile ba bea mohlala wo Bakriste ka moka ba swanetšego go o latela.—2 Bathesalonika 3:6.
Monyanya o tee wo Bakriste ba letetšwego go o keteka o akaretša, lehu e sego letšatši la matswalo—e lego lehu la Jesu. (Luka 22:17-20) Se ga se makatše ka gobane Beibele e bolela gore “letšatši la go hwa ga motho le phala letšatši la go belegwa ga gagwe.” (Mmoledi 7:1) Mafelelong a bophelo bja gagwe bja mo lefaseng, Jesu o ile a itirela leina le lebotse le Modimo, a dira letšatši la go hwa ga gagwe gore e be la bohlokwa go feta la go belegwa ga gagwe.—Baheberu 1:4.
Beibele ga se ya ka ya bolela ka mohlanka wa Modimo yo a kilego a keteka letšatši la matswalo. Se ga se sa dirwa ka phošo, ka ge Beibele e bega menyanya e mebedi ya matswalo ya batho bao ba bego ba sa hlankele Modimo. Lega go le bjalo, menyanya ye ka bobedi ga e bolelwe gabotse.—Genesi 40:20-22; Mareka 6:21-29.
Na bana ba Dihlatse ba ikwa ba tingwa se sengwe ka go se keteke matšatši a matswalo?
Go swana le batswadi ka moka bao ba lokilego, batswadi ba Dihlatse le bona ba bontšha lerato baneng ba bona ngwaga ka moka, go akaretša go ba nea dimpho gaešita le go ba le dipokano tše di thabišago le bona. Ba leka go latela mohlala o phethagetšego wa Modimo, yo ka lerato a neago bana ba gagwe dilo tše dibotse. (Mateo 7:11) Bana ba Dihlatse ga ba ikwe ba tingwa se sengwe ka ge go bontšhwa ka seo ba se bolelago ka mo tlase:
“Go thabiša kudu go hwetša mpho ka nako yeo o bego o sa e letela.”—Tammy, wa mengwaga e 12.
“Le ge ke sa hwetše mpho ka letšatši laka la matswalo, batswadi baka ba sa dula ba nthekela dimpho le ka matšatši a mangwe. Ke rata seo kudu ka ge di etla ke sa letela.”—Gregory, wa mengwaga e 11.
“O nagana gore metsotso e lesome, dikukunyana tše mmalwa, le koša di dira monyanya? Ge o nyaka go bona gore monyanya wa kgonthe ke eng o tle gagešo!”—Eric,wa mengwaga e 6.


text:
Kgaolo 105: Ba Letile Jerusalema
BATHO bao ba lego mo ke balatedi ba Jesu. Ba dirile seo a ba boditšego sona gomme ba leta Jerusalema. Eitše ge ba sa letile mo, lešata le legolo la tlala ntlo ka moka. Lešata leo le be le kwagala bjalo ka ledimo le matla. Ke moka dilo tšeo ekego ke maleme a mollo tša thoma go bonala hlogong ya yo mongwe le yo mongwe wa bona. Na o bona mollo wo o lego godimo ga yo mongwe le yo mongwe wa bona? Go be go direga’ng?
Wo e be e le mohlolo! Jesu o be a boetše legodimong go Tatagwe gomme a tšhollela moya o mokgethwa wa Modimo godimo ga balatedi ba gagwe. Na o a tseba gore moya woo o ile wa dira gore ba dire eng? O ile wa dira gore ba thome go bolela ka maleme a šele.
Batho ba bantši mo Jerusalema ba ile ba kwa lešata leo le legolo ke moka ba tla gore ba bone seo se diregago. Ba bangwe ba bona ba be ba etšwa ditšhabeng tše dingwe gomme ba tlile monyanyeng wa Baisiraele wo o bitšwago Pentekoste. Baeng ba ba ile ba makala kudu! Ba ile ba kwa barutiwa ba ba bolela ka maleme a gabo bona mabapi le dilo tše di kgahlišago tšeo Modimo a di dirilego.
Baeng bao ba ile ba re: ‘Batho ba ka moka ke Bagalilea. Bjale go tla bjang gore ba kgone go bolela maleme ka moka a dinageng tšeo re tšwago go tšona?’
Ka gona Petro a emelela gore a ba hlalosetše lebaka la seo. A hlaboša lentšu gomme a ba botša kamoo Jesu a bolailwego ka gona le gore Jehofa o mo tsošitše bahung. A re: ‘Gona bjale Jesu o dutše ka letsogong le letona la Modimo legodimong. Ke yena yo a re tšholletšego moya o mokgethwa wo o holofeditšwego. Ke ka baka leo le bonago mehlolo ye le go ekwa.’
Eitše ge Petro a boletše dilo tše, batho ba bantši ba itshola kudu ka baka la seo se dirilwego Jesu. Ba botšiša ba re: ‘Re swanetše go dira’ng?’ Petro a re go bona: ‘Le swanetše go fetoša maphelo a lena gomme le kolobetšwe.’ Ka go re’alo, lona letšatšing leo batho ba e ka bago ba 3 000 ba kolobetšwa ke moka ya ba balatedi ba Jesu.
Ditiro 2:1-47.
Dipotšišo
- Bjalo ka ge seswantšho se se bontšha, balatedi ba Jesu bao ba bego ba letile Jerusalema ba ile ba diragalelwa ke eng?
- Ke mohlolo ofe woo batho bao ba bego ba etetše Jerusalema ba ilego ba o bona?
- Ke’ng seo Petro a ilego a se hlalosetša batho bao?
- Batho ba ile ba ikwa bjang ka morago ga gore ba theetše Petro, gomme o ile a ba botša gore ba dire’ng?
- Ke batho ba bakae bao ba ilego ba kolobetšwa ka lona letšatši leo la Pentekoste ya 33 C.E.?
Dipotšišo tša tlaleletšo
- Bala Ditiro 2:1-47.
Mantšu a Petro ao a lego go Ditiro 2:23, 36 a bontšha bjang gore setšhaba ka moka sa Bajuda se be se ikarabela ka lehu la Jesu? (1 Bathes. 2:14, 15)
Petro o beile bjang mohlala o mobotse wa go nea mabaka ka Mangwalo? (Dit. 2:16, 17, 29, 31, 36, 39; Bakol. 4:6)
Petro o ile a diriša bjang senotlelo sa pele sa “dinotlelo tša Mmušo wa magodimo” tšeo Jesu a bego a holofeditše go mo nea tšona? (Dit. 2:14, 22-24, 37, 38; Mat. 16:19)


text:
Kgaolo 28: Kamoo Moshe a Phološitšwego ka Gona
BONA lesea le leo le llago e bile le swere monwana wa kgarebe. Lesea le ke Moshe. Na o a tseba gore kgarebe ye e botse ke mang? Ke kgošigatšana ya Egipita, morwedi wa Farao.
Mmago Moshe o ile a uta lesea le la gagwe go fihlela le na le dikgwedi tše tharo, ka gobane o be a sa nyake gore le bolawe ke Baegipita. Eupša a lemoga gore Moshe a ka tla a hwetšwa, ka go re’alo a dira selo se se latelago gore a mo phološe.
O ile a tšea sešegwana sa mahlaka a se bitiela ka sekontiri le moti gore meetse a se ke a tsena ka go sona. Ke moka a tsenya Moshe ka go sona, a ya a se bea gare ga mabjang a matelele go bapa le Noka ya Nile. Kgaetšedi ya Moshe e lego Miriamo o ile a botšwa gore a emele kgojana gore a bone seo se tlago go diragalela Moshe.
Go se go ye kae, morwedi wa Farao o ile a theogela Nokeng ya Nile go yo hlapa. Gateetee a bona sešegwana ka gare ga mabjang a matelele. A re go yo mongwe wa makgoba a gagwe a basadi: ‘Eya o yo ntšeela sešegwana sela.’ Ge kgošigatšana yeo e se bula, ya bona ngwana yo mobotse kudu! Moshe o be a lla gomme kgošigatšana yeo ya mo šokela. Ya se nyake gore Moshe a bolawe.
Ke moka Miriamo o ile a batamela. O ka mmona mo seswantšhong. Miriamo o ile a botšiša morwedi wa Farao a re: ‘Na nka ya go go biletša mosadi wa Moisiraele gore a tle a go amušetše ngwana yo?’
Kgošigatšana yeo ya re: ‘Ee, eya.’
Gateetee Miriamo a kitima a yo bitša mmagwe. Ge mmago Moshe a fihlile go kgošigatšana ye, ya re go yena: ‘Tšea ngwana yo o yo nkamušetša yena, nna ke tla go lefa.’
Ka gona mmago Moshe o ile a hlokomela ngwana wa gagwe. Ka morago ge Moshe a godile, mmagwe o ile a mo iša go morwedi wa Farao yo a ilego a mo tšea ya ba morwa wa gagwe. Ke kamoo Moshe a ilego a golela ntlong ya Farao.
Ekisodo 2:1-10.
Dipotšišo
- Ngwana yo a lego mo seswantšhong ke mang, gomme o swere monwana wa mang?
- Ke’ng seo mmago Moshe a ilego a se dira go mo phološa gore a se ke a bolawa?
- Ngwanenyana yo monyenyane yo a lego mo seswantšhong ke mang, gona o ile a dira’ng?
- Ge morwedi wa Farao a be a hwetša ngwana yo, Miriamo o ile a šišinya gore go dirwe eng?
- Ke’ng seo morwedi wa Farao a ilego a se botša mmago Moshe?
Potšišo ya tlaleletšo
- Bala Ekisodo 2:1-10.
Ke sebaka sefe seo mmago Moshe a bilego le sona sa go tlwaetša le go ruta Moshe ge e be e sa le ngwana, gona se se beetše batswadi mohlala ofe lehono? (Ek. 2:9, 10; Doit. 6:6-9; Die. 22:6; Baef. 6:4; 2 Tim. 3:15)


text:
Kgaolo 5: Bophelo bo Thoma go ba Thata
KA MORAGO ga gore Adama le Efa ba rakwe serapeng sa Edene, ba ile ba ba le mathata a mantši. Ba ile ba swanelwa ke go šoma ka thata gore ba hwetše dijo. Go e na le gore ba bone go mela dihlare tše dibotse tša dienywa, ba ile ba bona go mela meetlwa le dimela tše di hlabago. Se ke seo se ilego sa direga ge Adama le Efa ba ile ba se kwe Modimo gomme e se sa le bagwera ba Gagwe.
Eupša se bohloko le go feta, Adama le Efa ba be ba ka se sa phela ka mo go sa felego. Gopola gore Modimo o be a ba lemošitše gore ba be ba tla hwa ge ba ka ja dienywa tša sehlare se itšego. Go tloga letšatšing leo ba di jelego ka lona, ganyenyane-ganyenyane ba be ba tla tšofala ke moka mafelelong ba hwa. Ruri e bile mašilo ka go se theetše Modimo!
Bana ba Adama le Efa ka moka ba belegwe ka morago ga gore Modimo a rake batswadi ba bona serapeng sa Edene. Se se bolela gore bana bao le bona ba be ba tla tšofala le go hwa.
Ge nkabe Adama le Efa ba ile ba kwa Jehofa, ruri bona le bana ba bona nkabe ba ile ba thabela bophelo. Ka moka ga bona nkabe ba ile ba phela ka mo go sa felego lefaseng ba thabile. Nkabe go se na yo a bego a tla tšofala, a babja le go hwa.
Modimo o nyaka gore batho ba phele ka mo go sa felego ba thabile gomme O holofetša gore ka letšatši le lengwe go tla ba bjalo. Ga se feela gore lefase e tla ba le lebotse, eupša le batho ka moka ba tla phela gabotse mmeleng. E bile batho ka moka lefaseng ba tla gwerana le go ba bagwera ba Modimo.
Eupša Efa e be e se sa hlwa e le mogwera wa Modimo. Ka gona go be go se bonolo ge a be a belega bana. O be a ekwa bohloko. Na o a bona gore go se kwe ga gagwe Jehofa go mo tlišeditše manyami a magolo?
Adama le Efa ba ile ba ba le barwa le barwedi ba bantši. Ge morwa wa bona wa pele a be a belegwa, ba ile ba mmitša Kaine. Ba ile ba bitša morwa wa bona wa bobedi gore ke Abele. Na o a tseba gore ke eng seo se ilego sa ba diragalela?
Genesi 3:16-23; 4:1,2; Kutollo 21:3,4.
Dipotšišo
- Bophelo bo be bo le bjang go Adama le Efa ka ntle ga serapa sa Edene?
- Ke’ng seo se ilego sa thoma go diragalela Adama le Efa, gona ka baka la’ng?
- Ke ka baka la’ng bana ba Adama le Efa ba be ba tla tšofala le go hwa?
- Ge nkabe Adama le Efa ba ile ba kwa Jehofa, bona le bana ba bona ba be ba tla phela bjang?
- Go se kwe ga Efa go ile gwa mmakela bohloko bjang?
- Maina a barwa ba babedi ba pele ba Adama le Efa e be e le bomang? Bana ba bangwe bao ba lego mo seswantšhong ke bomang?
- Bana ba bangwe bao ba lego mo seswantšhong ke bomang?
Dipotšišo tša tlaleletšo
- Bala Genesi 3:16-23 le 4:1, 2.
Bophelo bja Adama bo ile bja ba bjang ka morago ga gore lefase le rogakwe? (Gen. 3:17-19; Baroma 8:20, 22)
Ke ka baka la’ng leina Efa, leo le bolelago gore “Yo a Phelago,” le be le mo swanetše? (Gen. 3:20)
Jehofa o ile a hlokomela Adama le Efa bjang gaešita le ka morago ga ge ba dirile sebe? (Gen. 3:7, 21)
- Bala Kutollo 21:3, 4.
“Dilo tša pele” tšeo o lebeletšego pele go di bona di fedišwa ke dife?


text:
Na Dihlatse tša Jehofa di ya Ngakeng?
Ee, Dihlatse tša Jehofa di ya ngakeng gore di hwetše kalafo. Gaešita le ge re leka go hlokomela mebele ya rena le go dula re phetše gabotse, ka dinako tše dingwe ‘re nyaka ngaka.’ (Luka 5:31) Ge e le gabotse, go fo swana le Mokriste wa lekgolong la pele la nywaga e lego Luka, ba bangwe ba Dihlatse tša Jehofa ke dingaka.—Bakolose 4:14.
Lega go le bjalo, dikalafo tše dingwe di thulana le melao ya motheo ya Beibele gomme ka baka leo ga re di amogele. Ka mohlala, ga re dumele go tšhelwa madi ka gobane Beibele e ganetša go tšhelwa madi e le go thekga mmele. (Ditiro 15:20) Ka mo go swanago, Beibele e iletša dikalafo goba mekgwa ya kalafo yeo e akaretšago go dirišana le meoya e mebe.—Bagalatia 5:19-21.
Lega go le bjalo, dikalafo tše dintši ga di thulane le melao ya motheo ya Beibele. Ka baka leo, motho o ikgethela kalafo yeo a e nyakago. Hlatse e nngwe e ka kgetha mohuta o itšego wa kalafo, mola Hlatse e nngwe e ka gana go o amogela.—Bagalatia 6:5.


text:
Kgaolo 37: Tente ya Borapedi
NA O a tseba gore moago wo ke eng? Ke tente e kgethegilego bakeng sa go rapela Jehofa. E bile e bitšwa taberenakele. Setšhaba se ile sa fetša go e aga ka morago ga ngwaga se tlogile Egipita. Na o a tseba gore ke mang yo a ilego a re e agwe?
Ke Jehofa. Nakong ya ge Moshe a be a le Thabeng ya Sinai, Jehofa o ile a mmotša kamoo a swanetšego go e aga ka gona. O ile a mmotša gore a e dire ka tsela yeo go bego go tla ba bonolo go e hlahlamolla. Ka go re’alo, dikarolo tša yona di be di ka rwalwa ge go iwa lefelong le lengwe gomme ge ba fihla moo tša kgomaganywa gape. Ka gona ge Baisiraele ba be ba tloga lefelong le lengwe ba eya go le lengwe lešokeng, ba be ba rwala tente yeo.
Ge o ka lebelela ka phapošing e nyenyane yeo e lego mafelelong a tente ye, o tla bona lepokisi. Le be le bitšwa areka ya kgwerano. Le be le na le barongwa ba babedi goba bakerubi bao ba dirilwego ka gauta, yo mongwe a le ka lehlakoreng le lengwe gomme yo mongwe a le ka go le lengwe. Modimo o ile a ngwala Melao e Lesome gape diphaphathing tše pedi tša maswika, ka gobane Moshe o be a pšhatlile tšela tša pele. Ka gona maswika ao a be a bolokilwe ka arekeng ya kgwerano. Sebjana seo se bego se na le manna le sona se be se bolokilwe ka go yona. Na o a gopola gore manna ke eng?
Arone ngwanabo Moshe ke yena yoo Jehofa a ilego a mo kgetha gore e be moperisita yo mogolo. O be a etelela setšhaba pele go rapeleng Jehofa. Barwa ba gagwe le bona e be e le baperisita.
Bjale lebelela ka phapošing e kgolo ya tente. Ke e kgolo go feta phapoši yela e nyenyane gabedi. Na o bona lepokisi le lenyenyane leo muši o thunyago o etšwa go lona? Lepokisi le ke aletare yeo baperisita ba bego ba fišetša go lona dilo tše di nkgago bose tšeo di bitšwago diorelo. Go bile go na le sehlomapone seo se nago le mabone a šupago. Selo sa boraro ka phapošing yeo ke tafola. Godimo ga yona go be go beilwe dinkgwa tše 12.
Ka jarateng ya taberenakele go be go na le moruswi o mogolo goba sebjana seo se tletšego meetse. Baperisita ba be ba hlapela ka go sona. Go be go bile go na le aletare e kgolo. Mo ke moo diphoofolo tše di bolailwego di bego di fišetšwa Jehofa e le sebego. Tente ye e be e le gare ga mešaša gomme Baisiraele ba be ba dula ka ditenteng tša bona go e dikologa.
Ekisodo 25:8-40; 26:1-37; 27:1-8; 28:1; 30:1-10, 17-21; 34:1, 2; Baheberu 9:1-5.
Dipotšišo
- Moago wo o lego mo seswantšhong o bitšwa eng, gomme o be o dirišetšwa eng?
- Ke ka baka la’ng Jehofa a ile a botša Moshe gore a dire tente ye ka tsela yeo go bego go tla ba bonolo go e hlahlamolla?
- Lepokisi leo le lego ka phapošing e nyenyane yeo e lego mafelelong a tente ye ke eng, gomme le be le na le eng?
- Jehofa o ile a kgetha mang gore e be moperisita yo mogolo, gona mošomo wa moperisita yo mogolo e be e le ofe?
- Bolela dilo tše tharo tšeo di lego ka phapošing e kgolo ya tente ye.
- Ke dilo dife tše pedi tšeo di bego di le ka jarateng ya taberenakele, gomme di be di dirišetšwa eng?
Dipotšišo tša tlaleletšo
- Bala Ekisodo 25:8-40; 26:1-37; 27:1-8 le 28:1.
Bakerubi bao ba bego ba le “arekeng yeo e nago le diphaphathi tša bohlatse” ba be ba swantšhetša eng? (Ek. 25:20, 22; Num. 7:89; 2 Dikg. 19:15)
- Bala Ekisodo 30:1-10, 17-21; 34:1, 2 le Baheberu 9:1-5.
Ke ka baka la’ng Jehofa a ile a gatelela bohlokwa bja gore baperisita bao ba bego ba hlankela taberenakeleng ba dule ba hlwekile mmeleng, gomme se se swanetše go re ruta eng lehono? (Ek. 30:18-21; 40:30, 31; Baheb. 10:22)
Moapostola Paulo o bontšha bjang gore taberenakele le kgwerano ya Molao di be di se sa šoma nakong ya ge a be a ngwala lengwalo la gagwe leo le yago go Bakriste ba Baheberu? (Baheb. 9:1, 9; 10:1)


text:
Thušo Bakeng sa Banyalani le Batswadi
“Afa re tla fetša ngwaga re nyalane?” “Ka mehla ge re bolela re a ngangišana—re ka dira’ng go kgaotša seo?” “Nka boledišana bjang le bana ba ka ka tša thobalano?” Dipotšišo tšeo banyalani ba ipotšišago tšona di ka bonagala e le tše dintši go fo swana le methopo yeo ba ka hwetšago dikarabo tša tšona go yona.
Go sa šetšwe setlogo sa lena goba setšo, le tla hwetša gore Beibele e nea keletšo e šomago yeo e ka kaonefatšago lenyalo la lena le go le thuša go godiša bana ba lena.


text:
Palo 666 e Bolela Eng?
Karabo ya Beibele
Go ya ka puku ya mafelelo ka Beibeleng, leswao 666 ke palo goba leina la sebata seo se nago le dihlogo tše šupago le manaka a lesome seo se tšwago ka lewatleng. (Kutollo 13:1, 17, 18) Sebata se se emela tshepedišo ya dipolotiki ya lefase ka bophara, yeo e laolago “meloko le batho le maleme le ditšhaba ka moka.” (Kutollo 13:7) Leina 666 le bontšha gore tshepedišo ya dipolotiki e paletšwe o šoro mahlong a Modimo. Se se bjalo bjang?
Ga se leswao feela. Maina ao a newago ke Modimo a na le seo a se bolelago. Ka mohlala, Modimo o neile motho yo mongwe leina la Aborama leo le bolelago gore “Tate o Phagame (Godišitšwe),” ge Modimo a be a holofetša go dira Aborahama “Tatago lešaba la ditšhaba,” o ile a mo nea leina Aborahama leo le bolelago “Tatago Mašaba.” (Genesi 17:5, mongwalo wa tlase wa Reference Bible) Ka mo go swanago, Modimo o bitša sebata ka palo 666 e le seka sa go hlalosa dika tša sona.
Palo tshela e emela go se phethagale. Ka Beibeleng, gantši dipalo di dirišitšwe e le maswao. Gantši palo šupa e emela selo se se feletšego goba se se phethagetšego. Ka ge palo šupa gantši e emela go felelela, gona palo tshela e emela selo seo se sa felelago goba seo se sa phethagalago mahlong a Modimo gomme e ka tswalanywa le manaba a Modimo.—1 Dikoronika 20:6; Daniele 3:1.
Palo tshela e bušeleditšwe gararo e le go gatelela. Ka dinako tše dingwe Beibele e gatelela taba ka go e bolela ka makga a mararo. (Kutollo 4:8; 8:13) Ka gona, leina 666 le gatelela gore Modimo o lebelela tshepedišo ya batho ya dipolotiki e le e paletšwego o šoro. E palelwa ke go tliša khutšo le polokego ya sa ruri, e lego dilo tšeo feela di ka tlišwago ke Mmušo wa Modimo.
Leswao la sebata
Beibele e re batho ba amogela “leswao la sebata” ka gobane ba se latela “ka go tlabega,” go fihla bokgoleng bja go se rapela. (Kutollo 13:3, 4; 16:2) Ba dira se ka go rapela dinaga tša bona, leswao la yona goba matla a yona a tša bohlabani. Go etša ge The Encyclopedia of Religion e bolela: “Botšhaba bo fetogile sebopego se bohlokwa sa bodumedi sa mehleng yeno.” *
Leswao la sebata le beilwe bjang letsogong la le letona la motho goba phatleng? (Kutollo 13:16) Ge Modimo a be a nea setšhaba sa gagwe sa Isiraele ditaelo, o itše: ‘Di tlemeleleng bjalo ka seka diatleng tša lena gomme di be bjalo ka mphapahlogo diphatleng tša lena.’ (Doiteronomio 11:18) Se se be se sa bolele gore Baisiraele ba swanetše go dira seka diatleng le diphatleng tša bona ka tsela ya kgonthe, eupša se be se bolela gore seo Modimo a se bolelago se tla hlahla mediro le menagano ya bona. Ka mo go swanago, go e na le gore 666 e be selo sa kgonthe bjalo ka tattoo, leswao la sebata le swantšhetša bao ba dumelelago tshepedišo ya dipolotiki gore e laole maphelo a bona. Bao ba nago le leswao la sebata ba kgahlanong le Modimo.—Kutollo 14:9, 10; 19:19-21.
^ ser. 8 Bona gape le Nationalism in a Global Era, letlakala 134 le Nationalism and the Mind: Essays on Modern Culture, letlakala 94.


text:
Kgaolo 110: Timotheo—Mothuši yo Mofsa wa Paulo
LESOGANA le o le bonago mo le na le moapostola Paulo ke Timotheo. O be a dula le ba lapa labo Lisitara. Mmagwe e be e le Yunise gomme makgolo’agwe e le Loisa.
Le e be e le lekga la boraro Paulo a etetše mo Lisitara. Mo e ka bago ngwaga goba go feta moo, Paulo le Baranaba ba be ba tlile mo ba le leetong la bona la pele la go bolela ditaba tše dibotse. Ga bjale Paulo o be a boile le Silase mogwera wa gagwe.
Na o a tseba gore mo Paulo o botša Timotheo eng? O re go yena: ‘Na o ka rata go sepela le nna le Silase? Re tla thabela thušo ya gago ge re bolela ditaba tše dibotse bathong ba dinageng tša kgole.’
Timotheo o re: ‘Ee, ke tla rata go sepela le lena.’ Gateetee ka morago ga mo Timotheo a tlogela ba lapa labo gomme a sepela le Paulo le Silase. Eupša pele ga ge re ka ithuta ka tša leeto la bona, anke re bone seo se bego se dutše se diragalela Paulo. Go be go šetše go fetile nywaga e ka bago e 17 ga e sa le Jesu a iponagaditše go yena tseleng e yago Damaseko.
Gopola gore Paulo o be a tlile Damaseko go tlo tlaiša barutiwa ba Jesu, eupša gona bjale yena ka boyena e šetše e le morutiwa. Ka morago manaba a gagwe a ile a kwana gore a mmolaye ka gobane a be a sa rate ge a ruta ka Jesu. Eupša barutiwa ba bangwe ba mo thuša go tšhaba. Ba mo tsentšha ka sešegong ke moka ba mo theošetša ka ntle ga morako wa motse.
Ka morago ga moo, Paulo o ile a yo bolela ditaba tše dibotse Antiokia. Mo ke gona moo balatedi ba Jesu ba thomilego go bitšwa Bakriste. Ke moka go tloga Antiokia, Paulo le Baranaba ba ile ba romelwa leetong la go bolela ditaba tše dibotse dinageng tša kgole. O mongwe wa metse yeo ba ilego ba e etela e bile Lisitara ga gabo Timotheo.
Ga bjale mo e ka bago ka morago ga ngwaga, Paulo o boetše Lisitara leetong la gagwe la bobedi la go bolela ditaba tše dibotse. Na o a tseba gore ge Timotheo a tloga le Paulo le Silase ba ile ba ya kae? A re lebelele mmapa wo gomme re bone tše dingwe tša dinaga tšeo ba ilego ba ya go tšona.
Ba thomile ka go ya motseng wa kgauswi le Lisitara wa Ikonia ke moka ba ya motseng wa bobedi wo o bitšwago Antiokia. Ka morago ga moo ba ya Teroa, Filipi, Thesalonika le Berea. Na o bona moo motse wa Athene o lego gona mo mmapeng? Paulo o ile a bolela ditaba tše dibotse le gona moo. Ka morago ga moo, ba fetša ngwaga le seripa ba bolela ditaba tše dibotse Korinthe. Mafelelong ba dula Efeso ka nakwana. Ke moka ba boela Kesarea ka sekepe gomme ba rotogela Antiokia moo Paulo a bego a dula gona.
Ka gona Timotheo o sepetše dikhilomithara tše dintšintši a thuša Paulo go bolela “ditaba tše dibotse” le go thoma diphuthego tše dintši tša Bokriste. Na le wena ge o godile o tla ba mohlanka yo a botegago wa Modimo go swana le Timotheo?
Ditiro 9:19-30; 11:19-26; dikgaolo 13 go ya go 17; 18:1-22.
1. Roma; 2. Melite; 3. Berea; 4. Thesalonika; 5. Korinthe; 6. Filipi; 7. Athene; 8. Kereta; 9. Teroa; 10. Efeso; 11. Mileto; 12. Kolose; 13. Antokia; 14. Ikonia; 15. Lisitara; 16. Tsipero; 17. Antokia; 18. Kesarea; 19. Jopa; 20. Damaseko; 21. Jerusalema; 22. Lewatle le Legolo (Mediterranean)
Dipotšišo
- Lesogana le le lego mo seswantšhong ke mang, o be a dula kae, gomme mmagwe le makgolo’agwe e be e le bomang?
- Timotheo o ile a re’ng ge Paulo a be a mmotšiša ge e ba a ka rata go sepela le yena le Silase go yo bolela ditaba tše dibotse bathong ba dinageng tša kgole?
- Ke kae moo balatedi ba Jesu ba thomilego go bitšwa Bakriste?
- Ka morago ga gore Paulo, Silase le Timotheo ba tloge Lisitara, ke metse efe e mengwe yeo ba ilego ba e etela?
- Timotheo o ile a thuša bjang Paulo, gomme ke potšišo efe yeo bafsa lehono ba swanetšego go ipotšiša yona?
Dipotšišo tša tlaleletšo
- Bala Ditiro 9:19-30.
Moapostola Paulo o ile a bontšha bjang bohlale ge a be a lebeletšane le go ganetšwa ga ditaba tše dibotse? (Dit. 9:22-25, 29, 30; Mat. 10:16)
- Bala Ditiro 11:19-26.
Pego yeo e lego go Ditiro 11:19-21, 26 e bontšha bjang gore moya wa Jehofa o hlahla modiro wa go bolela ditaba tše dibotse?
- Bala Ditiro 13:13-16, 42-52.
Ditiro 13:51, 52 e bontšha bjang gore barutiwa ga se ba ka ba dumelela kganetšo e ba nola moko? (Mat. 10:14; Dit. 18:6; 1 Pet. 4:14)
- Bala Ditiro 14:1-6, 19-28.
Mantšu ao a rego “ba ba gafela go Jehofa,” a re thuša bjang gore re se ke ra tshwenyega go sa hlokagale ge re dutše re thuša bao ba sa tšwago go thoma go kopanela? (Dit. 14:21-23; 20:32; Joh. 6:44)
- Bala Ditiro 16:1-5.
Go se gane ga Timotheo go bolotšwa go gatelela bjang bohlokwa bja go dira “dilo tšohle bakeng sa ditaba tše dibotse”? (Dit. 16:3; 1 Bakor. 9:23; 1 Bathes. 2:8)
- Bala Ditiro 18:1-11, 18-22.
Ditiro 18:9, 10 e bontšha’ng mabapi le gore Jesu ka boyena o etelela pele modiro wa go bolela ditaba tše dibotse, gomme seo se re nea kgodišego efe lehono? (Mat. 28:20)


text:
“Re Botše Gore Dilo tše di tla Direga Neng?”
“Pontšho ya go ba gona ga gago le ya bofelo bja tshepedišo ya dilo e tla ba eng?”—MAT. 24:3.
1. Go swana le baapostola, ke’ng seo re fagahletšego go se tseba?
BODIREDI bja Jesu lefaseng bo be bo eya mafelelong, gomme barutiwa ba gagwe ba be ba fagahletše go tseba seo bokamoso bo bego bo ba swaretše sona. Ka gona matšatši a sego kae pele ga lehu la gagwe, baapostola ba gagwe ba bane ba ile ba mmotšiša gore: “Dilo tše di tla direga neng, le gona pontšho ya go ba gona ga gago le ya bofelo bja tshepedišo ya dilo e tla ba eng?” (Mat. 24:3; Mar. 13:3) Jesu o ile a ba araba ka go ba botša boporofeta bjo bo tseneletšego bjo bo begilwego go Mateo kgaolo 24 le 25. Boporofeteng bjoo, Jesu o boletše ka ditiragalo tše dintši tše bohlokwa. Mantšu a gagwe ke a bohlokwa kudu go rena ka ge re fagahletše go tseba seo bokamoso bo re swaretšego sona.
2. (a) Ke eng seo re bego re nyaka go se kwešiša gakaone go theoša le nywaga? (b) Re tlo hlahloba dipotšišo dife tše tharo?
2 Go theoša le nywaga, bahlanka ba Jehofa ba ile ba rapela le go ithuta ka boporofeta bja Jesu bja mabapi le mehla ya bofelo. Ba be ba nyaka go kwešiša gakaone nako ya go phethagala ga mantšu a Jesu. Go bontšha kamoo kwešišo ya rena e kaonefaditšwego ka gona, a re hlahlobeng ditiragalo tše tharo tšeo di arabago potšišo e rego: “Neng?” “Masetlapelo a magolo” a thoma neng? Jesu o ahlola neng “dinku” le “dipudi”? Jesu o “fihla” neng, goba go tla neng?—Mat. 24:21; 25:31-33.
MASETLAPELO A MAGOLO A THOMA NENG?
3. Nakong e fetilego, re be re kwešiša bjang nako ya go tla ga masetlapelo a magolo?
3 Nywageng e mentši e fetilego, re kile ra nagana gore masetlapelo a magolo a thomile ka 1914 ka Ntwa ya I ya Lefase, le gore “matšatši ao a [ile a] fokotšwa” ke Jehofa ka 1918 ge ntwa e fela e le gore mašaledi a be le sebaka sa go bolela ditaba tše dibotse ditšhabeng ka moka. (Mat. 24:21, 22) Re be re nagana gore ka morago ga modiro wo, mmušo wa Sathane o tla fedišwa. Ka baka leo, go be go naganwa gore masetlapelo a magolo a na le dikarolo tše tharo: Go be go tla ba le mathomo (1914-1918), masetlapelo ao a be a tla šitišwa (go tloga ka 1918 go ya pele) gomme a tla felela ka Haramagedone.
4. Ke eng seo se dirilego gore re kwešiše gakaone boporofeta bja Jesu bja mabapi le mehla ya bofelo?
4 Lega go le bjalo, ge re be re hlahloba boporofeta bja Jesu ka mo go oketšegilego, re ile ra lemoga gore karolo e itšego ya boporofeta bja gagwe bja mabapi le mehla ya bofelo e phethagala ka ditsela tše pedi. (Mat. 24:4-22) Bo phethagetše la mathomo Judea lekgolong la pele la nywaga C.E., le gona bo tla phethagala lefaseng ka moka mehleng ya rena. Go lemoga ga rena seo go ile gwa oketša kwešišo ya rena dilong tše mmalwa. *
5. (a) Ke nako efe e thata yeo e thomilego ka 1914? (b) Nako yeo ya tlalelo e sepedišana le nako efe ya lekgolong la pele la nywaga C.E.?
5 Re ile ra lemoga le gore karolo ya mathomo ya masetlapelo a magolo ga se ya thoma ka 1914. Ka baka la’ng? Ka gobane boporofeta bja Beibele bo utolla gore masetlapelo a magolo a tla thoma ge bodumedi bja maaka bo hlaselwa, e sego ka ntwa magareng ga ditšhaba. Ka gona, ditiragalo tšeo di thomilego ka 1914 e be e se mathomo a masetlapelo a magolo, eupša e be e le “mathomo a dihlabi tša tlalelo.” (Mat. 24:8) “Dihlabi [tšeo] tša tlalelo” di sepedišana le tšeo di diregilego Jerusalema le Judea go tloga ka 33 C.E. go ya go 66 C.E.
6. Ke eng seo se tlago go swaya mathomo a masetlapelo a magolo?
6 Ke eng seo se tlago go swaya mathomo a masetlapelo a magolo? Jesu o porofetile gore: “Ge le bona makgapha a bakago tšhwalalanyo—bjalo ka ge go boletšwe ka ona ka Daniele mopoforeta—a eme lefelong le lekgethwa (anke mmadi a diriše temogo), ke moka bao ba lego Judea ba thome go tšhabela dithabeng.” (Mat. 24:15, 16) Ge boporofeta bjo bo be bo phethagala la mathomo, go “[ema] lefelong le lekgethwa” go bile ka 66 C.E. ge madira a Roma (“makgapha”) a hlasela Jerusalema le tempele ya yona (e lego lefelo leo Bajuda ba bego ba le bona e le le lekgethwa). Ge bo tlo phethagala ka botlalo, go ‘ema’ go tla direga ge Ditšhaba tše Kopanego (“makgapha” a mehleng ye) di hlasela Bojakane (bjoo batho bao ba ipitšago Bakriste ba bo bonago e le bjo bokgethwa) le Babilona o Mogolo ka moka. Tlhaselo e swanago e hlaloswa go Kutollo 17:16-18. Tiragalo yeo e tla ba mathomo a masetlapelo a magolo.
7. (a) ‘Batho ba phologile’ bjang lekgolong la pele la nywaga? (b) Re ka letela gore go direge eng nakong e tlago?
7 Jesu gape o porofetile gore: “Matšatši ao a tla fokotšwa.” Se se phethagetše la mathomo ka 66 C.E. ge madira a Roma a ‘fokotša’ tlhaselo ya ona. Ke moka, Bakriste ba tloditšwego kua Jerusalema le Judea ba ile ba tšhaba, gomme seo se ile sa bula sebaka sa gore ‘ba phologe.’ (Bala Mateo 24:22; Mal. 3:17) Ka gona, re ka letela gore go direge eng nakong ya masetlapelo a magolo ao a tlago? Jehofa o tla ‘fokotša’ tlhaselo ya Ditšhaba tše Kopanego ya go hlasela bodumedi bja maaka, a se dumelele gore bodumedi bja therešo bo fedišwe le bja maaka. Se se tla kgonthišetša gore batho ba Modimo ba phološwe.
8. (a) Go tla direga dilo dife ka morago ga ge karolo ya mathomo ya masetlapelo a magolo e fetile? (b) Go bonagala setho sa mafelelo sa ba 144 000 se tla amogela neng moputso wa sona wa legodimong? (Bona tlhaloso.)
8 Ke’ng seo se diregago ka morago ga ge karolo ya mathomo ya masetlapelo a magolo e fetile? Mantšu a Jesu a bontšha gore go tla feta nako e itšego pele ga ge Haramagedone e thoma. Go tla direga’ng nakong yeo? Karabo ya potšišo yeo e begilwe go Hesekiele 38:14-16 le go Mateo 24:29-31. (Bala.) * Ka morago ga moo, go tla tla Haramagedone, e lego seremo sa masetlapelo a magolo, yeo e sepedišanago le go senywa ga Jerusalema ka 70 C.E. (Mal. 4:1) Ntwa ya Haramagedone e tla ba seremo sa masetlapelo a magolo ao a tlago, gomme ona e tla ba a moswananoši—yona tiragalo yeo e “sa kago [ya] ba gona ga e sa le go tloga mathomong a lefase.” (Mat. 24:21) Ge e fetile, Pušo ya Kriste ya Nywaga e Sekete e tla thoma.
9. Boporofeta bja Jesu bja mabapi le masetlapelo a magolo bo kgoma bjang batho ba Jehofa?
9 Boporofeta bjo bja mabapi le masetlapelo a magolo bo a re matlafatša. Ka baka la’ng? Ka gobane bo re kgonthišetša gore go sa šetšwe mathata ao re lebeletšanago le ona, batho ba Jehofa e le sehlopha ba tla phologa masetlapelo a magolo. (Kut. 7:9, 14) Go feta moo, re thabišwa ke gore ka Haramagedone, Jehofa o tla godiša bogoši bja gagwe le go kgethagatša leina la gagwe le lekgethwa.—Ps. 83:18; Hesek. 38:23.
JESU O AHLOLA NENG DINKU LE DIPUDI?
10. Nakong e fetilego, re be re kwešiša bjang nako ya go ahlolwa ga dinku le dipudi?
10 Ga bjale ela hloko nako ya go phethagala ga karolo e nngwe ya boporofeta bja Jesu, e lego ya seswantšho sa go ahlolwa ga dinku le dipudi. (Mat. 25:31-46) Mathomong, re be re nagana gore go ahlolwa ga batho gore ke dinku goba dipudi go tla direga mehleng ka moka ya bofelo go tloga ka 1914 go ya pele. Re be re nagana gore bao ba gannego molaetša wa Mmušo gomme ba hwa pele ga ge masetlapelo a magolo a thoma ba be ba ahlotšwe e le dipudi—ba se na kholofelo ya tsogo.
11. Ke ka baka la’ng go ahlolwa ga batho e le dinku goba dipudi go be go ka se thome ka 1914?
11 Bogareng bja bo-1990, Morokami o ile wa hlahloba lefsa Mateo 25:31, yeo e rego: “Ge Morwa wa motho a fihla ka letago la gagwe a na le barongwa ka moka, o tla dula sedulong sa gagwe sa bogoši sa letago.” Go ile gwa hlaloswa gore Jesu e bile Kgoši ya Mmušo wa Modimo ka 1914, eupša ga se a “dula sedulong sa gagwe sa bogoši sa letago” e le Moahlodi wa “ditšhaba ka moka.” (Mat. 25:32; bapiša le Daniele 7:13.) Lega go le bjalo, seswantšho sa dinku le dipudi se gatelela tema yeo Jesu a e kgathago e le Moahlodi. (Bala Mateo 25:31-34, 41, 46.) Ka ge Jesu e be e se ya tšwa e eba Moahlodi wa ditšhaba ka moka ka 1914, go ahlola ga gagwe batho gore ke dinku goba dipudi go be go ka se thome ka ngwaga woo. * Ka gona, Jesu o tla thoma neng go ahlola?
12. (a) Jesu o tla thoma neng go ba Moahlodi wa ditšhaba ka moka? (b) Ke ditiragalo dife tšeo di hlaloswago go Mateo 24:30, 31 le go Mateo 25:31-33, 46?
12 Boporofeta bja Jesu bja mabapi le mehla ya bofelo bo utolla gore o tla thoma go ba Moahlodi wa ditšhaba ka moka ka morago ga ge bodumedi bja maaka bo fedišitšwe. Ka ge go boletšwe go serapa 8, dilo tše dingwe tšeo di tlago go direga ka nako yeo di begilwe go Mateo 24:30, 31. Ge o hlahloba ditemana tšeo, o tla lemoga gore Jesu o porofeta ka dilo tše di swanago le tšeo go boletšwego ka tšona seswantšhong sa dinku le dipudi. Ka mohlala: Morwa wa motho o tla ka letago a na le barongwa; merafo ka moka le ditšhaba e a kgobokanywa; bao ba ahlotšwego gore ke dinku ba ‘emišetša dihlogo tša bona godimo’ ka ge ba letetšwe ke ‘bophelo bjo bo sa felego.’ * Bao ba ahlotšwego gore ke dipudi ba “itshetla dihuba [ba] lla,” ka ge ba lemoga gore ba letetšwe ke go “fedišetšwa sa ruri.”—Mat. 25:31-33, 46.
13. (a) Jesu o tla ahlola neng batho gore ke dinku goba dipudi? (b) Kwešišo ye e kgoma bjang pono ya rena ka bodiredi bja rena?
13 Ka gona, re ka phetha ka go re’ng? Jesu o tla ahlola batho ba ditšhaba ka moka gore ke dinku goba dipudi ge a etla nakong ya masetlapelo a magolo. Ke moka ka Haramagedone, e lego seremo sa masetlapelo a magolo, bao e lego dipudi ba tla “fedišetšwa sa ruri.” Kwešišo yeo e kgoma bjang pono ya rena ka bodiredi? E re thuša go lemoga kamoo modiro wa rena wa boboledi o lego bohlokwa ka gona. Go ba go fihlela ge masetlapelo a magolo a thoma, batho ba sa na le sebaka sa go fetoša menagano ya bona gomme ba thome go sepela tseleng e pitlaganego “e išago bophelong.” (Mat. 7:13, 14) Ke therešo gore batho gona bjale ba ka bontšha dika tša gore ke dinku goba dipudi. Lega go le bjalo, re swanetše go gopola gore kahlolo ya mafelelo ya gore motho ke nku goba ke pudi e tla ba nakong ya masetlapelo a magolo. Ka gona, re na le lebaka le le kwagalago la go tšwela pele re nea batho ba bantši ka mo go ka kgonegago sebaka sa go theetša le go arabela molaetšeng wa Mmušo.
JESU O FIHLA NENG, GOBA GO TLA NENG?
14, 15. Ke ditiragalo dife tše nne ka mangwalong tšeo di bolelago ka go tla ga Kriste e le Moahlodi?
14 Na go hlahloba ka mo go oketšegilego boporofeta bja Jesu go utolla gore kwešišo ya rena ka dinako tša go phethagala ga ditiragalo tše dingwe tše dikgolo e swanetše go lokišwa? Boporofeta bjo ka bobjona bo re nea karabo. A re boneng gore bjang.
15 Karolong e nngwe ya boporofeta bja gagwe yeo e begilwego go Mateo 24:29–25:46, Jesu o bolela kudu ka seo se tlago go direga mehleng ye ya bofelo le masetlapelong a magolo ao a tlago. Karolong yeo, Jesu o bolela ga seswai ka ‘go tla’ ga gagwe, goba go fihla ga gagwe. * O bolela ka masetlapelo a magolo gore: “[Ba tla] bona Morwa wa motho a etla ka maru.” “Ga le tsebe letšatši leo Morena wa lena a tlago ka lona.” “Morwa wa motho o tla ka nako yeo le sa e naganego.” Le gona seswantšhong sa gagwe sa dinku le dipudi, Jesu o itše: “Morwa wa motho [o tla] fihla ka letago la gagwe.” (Mat. 24:30, 42, 44; 25:31) Ditiragalo tše tše nne di bolela ka go tla ga Kriste nakong e tlago e le Moahlodi. Ke kae boporofeteng bja Jesu moo re hwetšago ditiragalo tše dingwe tše nne tša go tla ga gagwe?
16. Go tla ga Jesu go bolelwa mangwalong afe a mangwe?
16 Jesu o boletše ka mohlanka yo a botegago le wa temogo gore: “Go thaba mohlanka yoo ge e ba Mong wa gagwe a fihla [“a tlile,” mongwalo wa ka tlase wa Reference Bible] a mo hwetša a dira bjalo.” Seswantšhong sa gagwe sa dikgarebe, Jesu o re: “Ge di eya go reka, monyadi a goroga [“a tla,” Kingdom Interlinear].” Seswantšhong sa gagwe sa ditalente, Jesu o itše: “Ka morago ga nako e telele mong wa bahlanka bao a tla.” Seswantšhong se swanago, mong wa bahlanka o re: “Ge ke fihla [“ke tlile,” Int] . . . ke tla hwetša se e lego sa ka.” (Mat. 24:46; 25:10, 19, 27) Ditiragalo tšeo tše nne tša go tla ga Jesu di direga neng?
17. Ke eng seo re bego re se bolela mabapi le go fihla ga Jesu mo go boletšwego go Mateo 24:46?
17 Nakong e fetilego, re boletše dikgatišong tša rena gore ditiragalo tšeo tše nne tša mafelelo di bolela ka go fihla ga Jesu goba go tla ga gagwe ka 1918. Ka mohlala, ela hloko se Jesu a se boletšego ka “mohlanka yo a botegago le wa temogo.” (Bala Mateo 24:45-47) Re be re kwešiša gore go “fihla” moo go boletšwego ka gona go temana 46 go be go tswalana le nako yeo Jesu a ilego a tla go tlo hlahloba bomoya bja batlotšwa ka 1918 le gore go bewa ga mohlanka gore a hlokomele dilo tša Mong wa gagwe ka moka go bile ka 1919. (Mal. 3:1) Lega go le bjalo, go hlahloba boporofeta bja Jesu ka mo go oketšegilego go bontšha gore kwešišo ya rena ka dinako tša go phethagala ga dikarolo tše dingwe tša boporofeta bja Jesu e swanetše go lokišwa. Ka baka la’ng?
18. Go hlahloba ga rena boporofeta bja Jesu ka botlalo go dira gore re fihlelele phetho efe ka go tla ga gagwe?
18 Go ditemana tšeo di lego pele ga Mateo 24:46, ka mehla polelwana ‘go tla’ e bolela ka nako yeo ka yona Jesu a tlago go ahlola batho le go phethagatša kahlolo yeo masetlapelong a magolo. (Mat. 24:30, 42, 44) Le gona, ka ge re ahlaahlile go serapa 12, ‘go fihla’ ga Jesu mo go boletšwego go Mateo 25:31 go tla direga nakong yeo e tlago ya kahlolo. Ka gona go a kwagala go phetha ka gore go fihla ga Jesu go tlo bea mohlanka yo a botegago gore a hlokomele dilo tša gagwe ka moka, mo go boletšwego ka gona go Mateo 24:46, 47, le gona go tla direga nakong e tlago, nakong ya masetlapelo a magolo. * Ka kgonthe, go hlahloba ga rena boporofeta bja Jesu ka botlalo go bontšha gabotse gore ditiragalo ka moka tše seswai tšeo di bolelago ka go tla ga gagwe di tla direga masetlapelong a magolo ge batho ba ahlolwa.
19. Ke dilo dife tšeo di lokišitšwego ka kwešišo ya rena tšeo re boletšego ka tšona, le gona ke dipotšišo dife tšeo di tlago go ahlaahlwa dihlogong tše di latelago?
19 Ka kakaretšo, re ithutile’ng? Mathomong a sehlogo se, re botšišitše ka ditiragalo tše tharo tšeo di arabago potšišo e rego: “Neng?” Re thomile ka go hlahloba gore masetlapelo a magolo ga se a thoma ka 1914 eupša a tla thoma ge Ditšhaba tše Kopanego di hlasela Babilona o Mogolo. Ke moka, re boletše lebaka leo go ahlola ga Jesu dinku le dipudi go sa thomago ka 1914 eupša go tla diregago masetlapelong a magolo. Mafelelong, re ile ra hlahloba lebaka leo go tla ga Jesu go tlo bea mohlanka gore a hlokomele dilo tša gagwe ka moka go sa diregago ka 1919 eupša go tla diregago masetlapelong a magolo. Ka gona, dikarabo tša dipotšišo tšeo tše tharo tša gore ditiragalo tšeo di tla direga “neng” di šupa nakong e swanago e sa tlago, e lego ya masetlapelong a magolo. Pono ye ya rena yeo e lokišitšwego e kgoma bjang kwešišo ya rena ka seswantšho sa mohlanka yo a botegago? Le gona, e kgoma bjang kwešišo ya rena ka dipapišo goba diswantšho tše dingwe tša Jesu tšeo di phethagalago mehleng ye ya bofelo? Dipotšišo tše tše bohlokwa di tla ahlaahlwa dihlogong tše di latelago.
^ ser. 4 Serapa 4: Bakeng sa tsebišo e oketšegilego, bona Morokami wa February 15, 1994, matlakala 8-21 le wa May 1, 1999, matlakala 8-20.
^ ser. 8 Serapa 8: E nngwe ya ditiragalo tšeo go boletšwego ka tšona ditemaneng tše ke ya go ‘kgoboketšwa ga bakgethwa.’ (Mat. 24:31) Ka gona, go bonagala batlotšwa ka moka bao ba tla bego ba phela lefaseng ka morago ga ge karolo ya mathomo ya masetlapelo a magolo e fetile, ba tla rotošetšwa legodimong neng neng pele ga ge ntwa ya Haramagedone e thoma. Tlhaloso ye e lokiša seo se boletšwego ka taba ye go “Dipotšišo tše Tšwago go Babadi” ka go Morokami wa August 15, 1990, letlakala 30.
^ ser. 11 Serapa 11: Bona Morokami wa October 15, 1995, matlakala 18-28.
^ ser. 12 Serapa 12: Bala ka pego e swanago go Luka 21:28.
^ ser. 15 Serapa 15: Polelwana ‘go tla’ le ‘go fihla’ di fetolela sebopego sa lediri le le swanago la Segerika la er′kho·mai.
^ ser. 18 Serapa 18: Go etša ge go boletšwe, lentšu la Segerika leo le fetoletšwego e le ‘go fihla’ go Mateo 24:46 ke sebopego sa lediri la Segerika leo le fetoletšwego e le ‘go tla’ go Mateo 24:30, 42, 44.


text:
Na Modimo o na le Leina?
Karabo ya Beibele
Batho ka moka ba na le maina. Na e ka se be mo go kwagalago gore Modimo le yena a be le leina? Go ba le maina le go a diriša go bohlokwa magareng ga bagwera. Na ga se gwa swanela go ba ka tsela yeo tabeng ya segwera sa rena le Modimo?
Ka Beibeleng, Modimo o re: “Ke nna Jehofa. Ke lona leina la ka.” (Jesaya 42:8)
Le ge Modimo a na le direto tše dintši tše bjalo ka “Modimo Ramatlaohle,” “Mmuši Morena” le “Mmopi,” o neile barapedi ba gagwe tokelo ya gore ba mmitše ka leina.—Genesi 17:1; Ditiro 4:24; 1 Petro 4:19.
Diphetolelo tše dintši tša Beibele di na le leina la Modimo go Ekisodo 6:3.
Lengwalo leo le re: “Ke be ke fela ke iponagatša go Aborahama, Isaka le Jakobo ke le Modimo Ramatlaohle, eupša ge e le mabapi le leina la ka e lego Jehofa, ke be ke se ka itsebiša go bona ka botlalo.”
Phetolelo ya leina la Modimo ka Sepedi ke Jehofa gomme le be le dutše le dirišwa ka nywagakgolo e mentši. Gaešita le ge diithuti tše dintši di kgetha mongwalelo wa leina leo wa “Yahweh,” Jehofa ke sebopego sa leina leo seo se tsebjago kudu ke batho ba bantši. Mathomong, karolo ya pele ya Beibele e be e se ya ngwalwa ka Sepedi eupša e be e ngwadilwe ka Seheberu, e lego leleme leo le balwago go tloga ka go le letona go ya go le letshadi. Lelemeng leo, leina la Modimo le tšwelela e le ditumammogo tše tše nne, יהוה. Ditlhaka tšeo tše nne tša Seheberu—tšeo di fetoletšwego e le YHWH—di tsebja ka gore ke Tetragrammaton.


text:
Ke ka Baka La’ng Dihlatse tša Jehofa di sa Keteke Keresemose?
Dikgopolo tše di tlwaelegilego tše di fošagetšego
Maaka: Lebaka leo Dihlatse tša Jehofa di sa ketekego Keresemose ke gore ga di dumele go Jesu.
Therešo: Re Bakriste. Re dumela gore Jesu Kriste ke yena feela mophološi wa batho.—Ditiro 4:12.
Maaka: Le aroganya malapa ka go ruta ditho tša ona gore di se keteke Keresemose.
Therešo: Re tshwenyegile kudu ka malapa, e bile re diriša Beibele go thuša go aga malapa a tiilego.
Maaka: Le fetwa ke moya wa Keresemose wa go fana dimpho, wa go kgothaletša khutšo mo lefaseng le wa go direlana dilo tše dibotse.
Therešo: Re katanela gore re fane le go kgothaletša khutšo letšatši le lengwe le le lengwe. (Diema 11:25; Baroma 12:18) Ka mohlala, tsela yeo re swarago diboka tša rena ka yona e dumelelana le taelo ya Jesu ya gore: “
Le amogetše feela, neang feela.” (Mateo 10:8) Go oketša moo, re dumela gore ke Mmušo wa Modimo feela woo o re holofetšago khutšo ya kgonthe mo lefaseng.—Mateo 10:7.
Ke ka Baka La’ng Dihlatse tša Jehofa di sa keteke Keresemose?
Jesu o re laetše gore re gopole lehu la gagwe, e sego letšatši la gagwe la matswalo.—Luka 22:19, 20.
Baapostola ba Jesu le barutiwa ba lekgolong la pele la nywaga ga se ba ka ba keteka Keresemose. New Catholic Encyclopedia e re “
monyanya wa matswalo a Jesu o ile wa thewa ka morago ga 243 [C.E.],” e lego nywagakgolo ka morago ga gore baapostola ba mafelelo ba hwe.
Ga go na bohlatse bja gore Jesu o belegwe ka di-25 tša December; letšatši la matswalo a gagwe ga se la ngwalwa ka Beibeleng.
Re dumela gore Modimo ga a amogele Keresemose ka gobane e thomile metlwaeng le ditšong tša boheitene.—2 Bakorinthe 6:17.
Ke ka baka la’ng le itira mahlaodi ka go se keteke Keresemose?
Ba bantši ba sa dutše ba keteka Keresemose go sa šetšwe gore e theilwe boheiteneng le gore ga e tšwe Beibeleng. Batho ba bjalo ba ipotšiša gore: Ke ka baka la’ng Bakriste ba sa swanela go keteka Keresemose? Ke ka baka la’ng le itira mahlaodi ka go se e keteke?
Beibele e re kgothaletša gore re nagane, re diriše ‘
matla a rena a tlhaologanyo.’ (Baroma 12:1, 2) E re ruta gore re lebelele therešo e le selo se bohlokwa. (Johane 4:23, 24) Le ge re tshwenyega ka tsela yeo ba bangwe ba re lebelelago ka yona, re tšwela pele re kgomarela melao ya motheo ya Beibele gaešita le ge seo se dira gore batho ba nagane gore re itira mahlaodi.
Le ge re ikgethetše go se keteke Keresemose, re hlompha phetho yeo motho yo mongwe le yo mongwe a e dirago mabapi le taba ye. Ga re šitiše batho ba bangwe ge ba keteka meletlo ya Keresemose.


text:
Na Leina la Modimo ke Jesu?
Karabo ya Beibele
Jesu o be a ipitša “Morwa wa Modimo.” (Johane 10:36; 11:4) Le ka mohla Jesu ga se a ka a re ke yena Modimo Ramatlaohle.
Go feta moo, Jesu o ile a rapela Modimo. (Mateo 26:39) Le gona ge Jesu a be a ruta balatedi ba gagwe go rapela, o ile a re: “Tatago rena wa magodimong, leina la gago a le kgethagatšwe.”—Mateo 6:9.
Jesu o ile a utolla leina la Modimo ge a be a tsopola lengwalo la Beibele la bogologolo gomme a re: “Kwaa, wena Isiraele, Jehofa Modimo wa rena ke yena Jehofa a nnoši.”—Mareka 12:29; Doiteronomio 6:4.


text:
Ke ka Baka La’ng Dihlatse tša Jehofa di sa Keteke Easter?
Dikgopolo tše di tlwaelegilego tše di fošagetšego
Maaka: Dihlatse tša Jehofa ga di keteke Easter ka gore ga se Bakriste.
Therešo: Re dumela gore Jesu Kriste ke Mophološi wa rena, e bile re dira sohle seo re ka se kgonago gore re “
latele dikgato tša gagwe kgauswi.”—1 Petro 2:21; Luka 2:11.
Maaka: Ga le dumele gore Jesu o tsošitšwe bahung.
Therešo: Re dumela tsogong ya Jesu; re a kwešiša gore ke ya bohlokwa kudu tumelong ya Mokriste e bile re bolela ka yona kudu ge re ruta ba bangwe Beibele.—1 Bakorinthe 15:3, 4, 12-15.
Maaka: Ga le na taba le gore bana ba lena ba fetwa ke monate wa go keteka letšatši la maikhutšo la Easter.
Therešo: Re rata bana ba rena—re dira sohle seo re ka se kgonago go ba ruta le go ba thuša e le gore ba thabe.—Tito 2:4.
Ke ka baka la’ng Dihlatse tša Jehofa di sa keteke Easter?
Go keteka letšatši la maikhutšo la Easter ga se gwa thewa Beibeleng.
Jesu o laetše gore re gopole lehu la gagwe e sego tsogo ya gagwe. Re ba gona Segopotšong sa lehu la gagwe ngwaga le ngwaga ka letšatši leo a hwilego ka lona go ya ka khalentara ya Beibele.—Luka 22:19, 20.
Re dumela gore metlwae ya Easter yeo e thomilego meletlong ya bogologolo ya pelego, ga e kgahliše Modimo. Modimo o nyaka gore re mo nee “
boineelo bjo bo feletšego,” e bile ga a kgahlišwe ke borapedi bjoo bo nago le metlwae yeo a sa e amogelego.—Ekisodo 20:5; 1 Dikgoši 18:21.
Re dumela gore phetho ya rena ya go se keteke Easter e theilwe ka go tia Beibeleng, yeo e re kgothaletšago gore re diriše “
bohlale le tlhaologanyo” go e na le go fo latela ditlwaelo tša batho. (Diema 3:21; Mateo 15:3) Ge re dutše re botša ba bangwe ka ditumelo tša rena mabapi le Easter ge ba re botšiša, re boetše re hlompha phetho yeo motho yo mongwe le yo mongwe a e dirago ka taba ye.—1 Petro 3:15.


text:
Kgaolo 82: Morodekai le Esitere
ANKE re boele morago nywageng e sego kae pele ga ge Esera a ka ya Jerusalema. Morodekai le Esitere e be e le Baisiraele ba maemo a phagamego kudu mmušong wa Peresia. Esitere e be e le mohumagadi gomme Morodekai motswalagwe a latela kgoši ka maemo mmušong. Anke re bone kamoo se se diregilego ka gona.
Batswadi ba Esitere ba ile ba hwa e sa le yo monyenyane kudu gomme a godišwa ke Morodekai. Ahasiwerosi kgoši ya Peresia o be a na le mošate motseng wa Shushani gomme Morodekai e be e le yo mongwe wa bahlanka ba gagwe. Bjale, ka letšatši le lengwe kgoši e ile ya bitša mosadi wa yona e lego Wasithi eupša yena a gana go tla, ke moka kgoši ya kgetha mosadi yo mongwe gore e be mohumagadi wa yona. Na o a tseba gore e ile ya kgetha mang? Ee, e ile ya kgetha mosadi yo mobotse le yo e a lego yo mofsa yo a bego a bitšwa Esitere.
Na o a mmona monna yo a ikgogomošago yo batho ba mo khunamelago mo seswantšhong? Ke Hamani. O be a le maemong a phagamego kudu Peresia. O be a nyaka gore Morodekai yo o mmonago a dutše mo, le yena a mo khunamele. Eupša Morodekai ga se a ka a dira bjalo. O be a bona e le phošo go khunamela monna yo yo mobe. Se se ile sa galefiša Hamani kudu. Ka gona o ile a dira se se latelago:
O ile a botša kgoši maaka ka Baisiraele. A re: ‘Setšhaba se ga se sa loka e bile ga se kwe melao ya gago. Se swanetše go bolawa.’ Ahasiwerosi o be a sa tsebe gore Esitere mosadi wa gagwe e be e le Moisiraele. Ka go re’alo, a theetša Hamani gomme a bea molao wa gore ka letšatši le itšego Baisiraele ka moka ba bolawe.
Ge Morodekai a ekwa ka molao woo, a nyama kudu. A romela molaetša go Esitere a re: ‘O swanetše go botša kgoši taba ye gomme o e kgopele gore e re phološe.’ Molao wa Peresia o be o sa dumelele motho go ya go kgoši ka ntle ga ge e mmiditše. Eupša Esitere o ile a ya a se a bitšwa. Kgoši e ile ya mo šupa ka molamo wa yona wa gauta, e lego seo se bego se bontšha gore a ka se bolawe. Esitere a laletša kgoši le Hamani monyanyeng o mogolo wo a bego a o dirile. Ke moka gona moo kgoši ya botšiša Esitere seo a nyakago go se kgopela go yona. Esitere a re o tla e botša seo a se kgopelago ge e ka tla le Hamani monyanyeng o mongwe letšatšing le le latelago.
Ge ba le moo monyanyeng, Esitere a re go kgoši: ‘Nna le setšhaba sa gešo re tlo bolawa.’ Kgoši ya galefa. Ya re: ‘Ke mang motho yo a nago le sebete se sekaakaa sa go dira sona seo?’
Esitere a re: ‘Motho yoo wa lenaba ke Hamani yo yo mobe!’
Bjale kgoši ya galefa kudu le go feta. Ya laela gore Hamani a bolawe. Ka morago ga moo, kgoši ya dira gore Morodekai e be yena a e latelago ka maemo mmušong. Morodekai a laela gore go bewe molao o mofsa woo o dumelelago Baisiraele gore ba itwele letšatšing leo ba bego ba tlo bolawa ka lona. Ka ge Morodekai bjale a be a le maemong a phagamego, batho ba bantši ba ile ba thuša Baisiraele gomme ba phološwa manabeng a bona.
Puku ya Beibele ya Esitere.
Dipotšišo
- Morodekai le Esitere e be e le bomang?
- Ke ka baka la’ng Kgoši Ahasiwerosi a ile a nyaka go nyala mosadi yo mongwe, gona o ile a kgetha mang?
- Hamani e be e le mang, gomme ke eng seo se ilego sa mo galefiša kudu?
- Ke molao ofe wo o ilego wa bewa, gona Esitere o ile a dira’ng ka morago ga gore a amogele molaetša wo o tšwago go Morodekai?
- Go ile gwa direga’ng ka Hamani, gomme Morodekai yena a diragalelwa ke eng?
- Baisiraele ba ile ba phološwa bjang manabeng a bona?
Dipotšišo tša tlaleletšo
- Bala Esitere 2:12-18.
Esitere o ile a bontšha bjang bohlokwa bja go hlagolela “moya wo o homotšego le o boleta”? (Esitere 2:15; 1 Pet. 3:1-5)
- Bala Esitere 4:1-17.
Go swana le ge Esitere a ile a newa sebaka sa go emela borapedi bja therešo, lehono re neilwe sebaka sefe sa go bontšha boineelo bja rena go Jehofa le go mmotegela? (Esitere 4:13, 14; Mat. 5:14-16; 24:14)
- Bala Esitere 7:1-6.
Go swana le ge Esitere a ile a dira, ba bantši ba batho ba Modimo lehono le bona ba ile ba ipea bjang kotsing ya go ka tlaišwa? (Esitere 7:4; Mat. 10:16-22; 1 Pet. 2:12)


text:
Thuto 8
Ke ka Baka la Eng Modimo a Dumelela Bobe le Tlaišego?
1. Bobe bo thomile bjang?
Bobe bo thomile lefaseng ge Sathane a be a bolela maaka a mathomo. Sathane e be e le morongwa yo a phethagetšego mathomong, eupša “ga se a ka a ema a tiile therešong.” (Johane 8:44) O ile a thoma go kganyoga borapedi bjo bo bego bo swanetše go lebišwa go Modimo feela. Sathane o ile a botša mosadi wa pele e lego Efa maaka gomme a mo kgodiša gore a kwe yena go e na le go kwa Modimo. Adama o ile a thekga Efa tabeng ya go se kwe Modimo. Phetho ya Adama e ile ya feleletša ka tlaišego le lehu.
Ge Sathane a be a šišinya gore Efa a se ke a kwa Modimo, o be a thoma borabele kgahlanong le bogoši bja Modimo, goba boemo bja gagwe bja go ba Yo Godimodimo. Batho ba bantši ba thekgile Sathane tabeng ya go gana gore Modimo e be Mmuši wa bona. Ka go re’alo, Sathane o ile a ba “mmuši wa lefase.”
2. Na tlholo ya Modimo e be e fokola?
Mediro ya Modimo ka moka e phethagetše. Batho le barongwa bao Modimo a ba hlodilego ba be ba ka kgona go kwa Modimo ka mo go phethagetšego. (Doiteronomio 32:4, 5) Modimo o re bopile re ena le tokologo ya go ikgethela go dira se se lokilego goba se sebe. Tokologo yeo e re dumelela gore re bontšhe lerato la rena la go rata Modimo.
3. Ke ka baka la eng Modimo a dumeletše tlaišego go fihla gona bjale?
Jehofa o dumeletše borabele bjo bo lego kgahlanong le bogoši bja gagwe ka nakwana. Ka baka la’ng? Bakeng sa go bontšha gore ga go na boiteko bja go buša ntle le yena bjo bo ka holago batho. (Mmoledi 7:29; 8:9) Ka morago ga nywaga e 6 000 ya go phela ga motho, bohlatse bo molaleng. Babuši ba batho ba paletšwe ke go fediša ntwa, bosenyi, go hloka toka le malwetši.
Go fapana le pušo ya batho, pušo ya Modimo e hola bao ba e amogelago. (Jesaya 48:17, 18) Kgauswinyane, Jehofa o tla fediša mebušo ka moka ya batho. Batho bao ba kgethago go bušwa ke Modimo ke bona feela bao ba tlago go dula lefaseng.—Jesaya 11:9.
4. Go se fele pelo ga Modimo go re nea sebaka sa go dira eng?
Sathane o ile a bolela gore ga go motho yoo a ka hlankelago Jehofa ka lerato la go hloka boithati. Na o ka rata go hlatsela gore taba ye ke maaka? O ka kgona! Go se fele pelo ga Modimo go re nea sebaka sa gore ka moka ga rena re bontšhe ge e ba re rata go bušwa ke Modimo goba ke batho. Tsela yeo re phelago ka yona e bontšha gore re eme ka lehlakoreng lefe.
5. Re ka kgetha Modimo e le Mmuši wa rena bjang?
Re ka kgetha Modimo e le Mmuši wa rena ka go tsoma borapedi bja therešo bjo bo theilwego Lentšung la gagwe, Beibele, le go ba go bjona. (Johane 4:23) Re ka gana go bušwa ke Sathane ka go se kgathe tema dipolitiking le dintweng, go swana le Jesu.
Sathane o diriša matla a gagwe go kgothaletša boitshwaro bjo bo gobogilego le ditiro tše mpe. Ge re phema mekgwa e bjalo, ba bangwe ba bagwera ba rena le ba leloko ba ka re kwera goba ba re ganetša. (1 Petro 4:3, 4) Ka gona re swanetše go dira kgetho. Na re tla gwerana le batho bao ba ratago Modimo? Na re tla latela melao ya gagwe e bohlale le e lerato? Ge e ba re dira bjalo, re tla be re hlatsela gore Sathane o be a bolela maaka ge a be a re ga go motho yoo ge a le ka tlase ga kgatelelo a ka dirago seo Modimo a se bolelago.
Go rata ga Modimo batho ke tiišetšo ya gore bobe le tlaišego di tla fela. Bao ba bontšhago gore ba dumela se ba tla phela ka mo go sa felego mo lefaseng.